text:
Ubwo yari mu kiganiro kuri Radiyo ya Televiziyo y’u Rwanda, Perezida Paul Kagame yagarutse ku by’abanenga FPR ngo yinjiye mu bucuruzi, agaragaza ishusho nyayo y’uko byari byifashe nyuma yo kubohora u Rwanda, uburyo abo FPR yafashije bamwe bayivuga nabi abandi bakaba baranayibye n’ibindi byinshi byerekana ishusho y’intambwe idasanzwe yatewe.
Ubwo yagarukaga kuri ibi, Umukuru w’igihugu yageraga aho agaseka, akagaragaza ko aho u Rwanda rwavuye ubu nawe ahareba akabona ko ari kure. Perezida Kagame ati: “Ndibuka guverinoma ya mbere twagize mu gihe twageragezaga kwisuganya muri Nyakanga 1994, ndi kugerageza kubyibuka neza uko byari bimeze ariko ndatekereza ko, ndumva mu nshingano nari nahawe, naratiye ikote cyangwa se kositimu... (Aseka)”
Perezida Kagame yagaragaje uburyo mu byambere byakozwe mu gihe cy’urugamba rwo kubohora u Rwanda, harimo gukusanya imisanzu y’abari bashyigikiye FPR Inkotanyi, kandi amafaranga y’imisanzu akaba ari nayo ubuyobozi bushya bw’igihugu bwahereyeho mu kubaka ibyari byarangiritse badafite ikindi baheraho.
Yagize ati: “Muri macye icyo twakoze, icyo gihe twajyaga dukusanya imisanzu mu banyarwanda hirya no hino kugirango tubashe gukora icyo twari twiyemeje, mu byo twakoze mbere harimo gushaka abadushyigikira. Ubwo urugamba rwasaga n’urugeze ku musozo, twari tugifite kuri ubwo bushobozi, amafaranga yari aya FPR... Bamwe muri mwe mwumvise bavuga iby’uko FPR yakoze ubucuruzi (Business), bamwe batekereza ko ari bibi kuba byarakozwe ariko inkomoko y’ayo mafaranga amakompanyi ya FPR yagiye akoresha ishoramari, ni ay’icyo gihe... Gusa ibyo nashakaga kuvugaho si ibyo, ahubwo nashakaga kubabwira ko tumaze gufata inshingano, nta kindi cyari gihari.”
Umukuru w’igihugu, avuga ko nta n’ahantu abaturage bashoboraga kugura isabune cyangwa umunyu, ariko amafaranga yakoreshejwe ngo byongere kugerwaho akaba ari ayo FPR yari yarakuye mu misanzu y’abari bayishyigikiye. Yagize ati: “Nta n’amaduka yari ahari, habe n’utubutiki dusanzwe tugurisha amasabune... Icyo twakoze, twasabye bamwe mu banyarwanda bari bazi neza aka karere, twabahaye igice kimwe cy’ayo mafaranga, turababwira tuti mujye mu Burundi, mujye muri Uganda, abandi mujye muri Tanzania, abandi muri Kenya, mugure ibyo bintu; amasabune, umunyu, peteroli n’ibindi bintu nk’ibyo, ibintu gusa byo gukoresha mu buzima bwa buri munsi. Ni uko twatangiye ubuzima, umuntu ntiyashoboraga no kubona peteroli ngo acane agatadowa…”
Yakomeje agira ati: “Murumva abo bantu baragiye bazana ibyo bintu babishyira mu maduka, ayo ni amafaranga yavuye mu misanzu y’abari bashyigikiye FPR. Ikindi gice cy’ayo mafaranga, ni icyo twashoye mu bindi bintu. Reka nanababwire ko mu 1998, ni nyuma y’imyaka ine ubwo, iyi MTN mubona ikoresha ibya telefone, yazanywe na FPR, nabwo kandi ni muri ayo mafaranga twakoresheje mu kugura imigabane muri MTN, yo yari yabanje kwanga kuza mu Rwanda, bati ni gute dushora amafaranga muri iki gihugu kimeze gutya? Natwe turababwira tuti, turashaka gufatanya namwe urwo rugamba (Risks), icyo gihe twaguze 51% by’imigabane, bo bari bafite 49%, turangije tubaha no kubicunga… Hari bamwe muzumva bababwira, ngo ni gute ishyaka rya Politiki rikora ubucuruzi, ni gute Guverinoma ijya mu bucuruzi… Ibyo byose ni umwanda, ntimukabyumve. Ni gute? Ni uko nyine, kandi uko kuntu si ibijyanye no kuvuga ngo mu buryo bwa tekinike ni gute bikorwa, ahubwo ni ukuvuga ko ari uko bikorwa mu gihe ari byo bikenewe.”
Umukuru w’igihugu, yanagarutse kuri bamwe mu batuka abayobozi bakuru b’igihugu cyangwa FPR Inkotanyi, nyamara barafashijwe byinshi n’amafaranga yayo barangiza bakanayihemukira. Yagize ati: “Bamwe muri aba bantu mubona badutuka, muri guverinoma ya mbere nyuma ya Jenoside, Minisitiri w’Intebe wa mbere, uyu mugabo uba mu Bubiligi (Twagiramungu Faustin), utagira ikintu cyiza na kimwe atuvugaho, na kositimu ya mbere yambaye, yari yaraguzwe muri ayo mafaranga y’imisanzu y’abari bashyigikiye FPR. N’umuntu wa mbere hano witwaga Jean Marie Vianney Ndagijimana, wabaye Minisitiri w’Ububanyi n’amahanga, uriya we uretse kuba yaragiriwe akamaro n’ayo mafaranga, we ahubwo yaranayibye. Umunsi umwe yagiye, ndumva yarahawe amadolari 200.000, ngo agende atangire afungure za ambasade, ayo nayo yari muri ayo mafaranga. Uwo mugabo yaragiye, agumana n’ayo mafaranga, sinzi icyo yamugejejeho, gusa nta byinshi mbona afite… Ndimo kugerageza kubereka mu buryo bufatika, ko uko wakora ikintu kose utabikoze mu buryo bunyuranyije n’amategeko kandi kigatanga umusaruro…”
Perezida Paul Kagame arongera ati: “Ubwo ndashaka kuvuga kuri bamwe bavuga ngo FPR yinjiye mu bucuruzi, ndimo ndabereka uko twahereye ku busa. Ikindi kintu nababwira, abasirikare ba RDF ubungubu, bahoze bitwa aba RPA, nta mushahara bigeze babona kugeza mu 1996, batangiye guhembwa nyuma y’imyaka ibiri kuko nta mafaranga yari ahari mbere… Twagiraga ikibazo wenda ku bandi twakoranaga, ariko abo barwanyi ba FPR bo twicaye hamwe, turababwira tuti tumaze imyaka ine mu mashyamba turwana, twigeze tubona imishahara? Mureke tuvuge ko n’ubundi tutaragera muri guverinoma, tubifate nk’aho tukiri mu ishyamba, dukomeze turwane… Abantu batondaga umurongo bagahabwa iposho, ukajya ku murongo bakaguha ibiro bibiri by’impungure, hanyuma n’ibishyimbo, bakagenda bakabivanga, bakabiteka ubundi ukagenda ukamara ukwezi…”
Perezida Kagame yagaragaje ko ibyabayeho ari ukwitanga gukomeye no gutekereza mu buryo budasanzwe, kandi yerekana ko umusaruro ufatika wavuyemo ugaragara. Yagize ati: “Habayeho kwitanga kwinshi ariko hejuru ya byose habagaho iyo mitekerereze irenze isanzwe, ukumva ko niba utangiye kwishyura abasirikare, unareba ko hari amafaranga, ariko nta mafaranga yari ahari… Nyuma twatangiye kubona ibyangombwa by’ibanze, ubukungu butangira kuzahuka, abacuruzi batangira kugura ibintu no kugurisha ibindi, nyuma dutangira uburyo bwo gukusanya amafaranga macye mu misoro, ingengo y’imari yacu ya mbere, ndumva hari mu 1995, yari miliyari 56 z’amanyarwanda, ugereranyije n’ubu, irarenga tiriyari ebyiri z’amanyarwanda (yiyongereyeho arenga 1100%)”


c: text/html

text:
Abahinzi bo mu mirenge ya Matimba na Musheri batuye hafi y’ikibaya cy’Umuvumba barishimira ko nyuma yo guhuza ubutaka bagatangira kubwuhira byabongereye umusaruro...
Mu mujyi wa Ruhango, Intara y’Amajyepfo, huzuye yitwa hoteli yitwa Eden Palace Hotel, iyi nzu ikaba iherereye mu nsi gato y’ibiro by’Akarere...
Abaturage batuye mu murenge wa Gishari , bakoze ibirori byo kwishimira ibyiza bamaze kugeraho babikesheje imiyoborere myiza ya leta y’ubumwe bw’Abanyarwanda. Muri...
Imibare igaragzwa n’Ikigo cy’Igihugu gishinzwe ibarurishamibare, NISR, igaragaza ko ubukungu bw’u Rwanda mu gihembwe cya mbere cya 2017 bwageze kuri miliyari 1.817...
Ku nshuro ya 19 Umuryango uharanira uburenganzira bwa muntu AJPRODHO-JIJUKIRWA wongeye gutumiza abanyamuryango bawo baturutse hirya no hino mu gihugu mu Nteko...
Ubu butumwa bwatanzwe mu biganiro abayobozi bagiranye n’abaturage tariki ya 24 Kamena 2017 nyuma y’ibikorwa by’umuganda ngarukakwezi byabereye mu mudugudu wa Muhororo...
U Rwanda rwihaye gahunda ko ruzaba rukora megawati 563 z’amashanyarazi buri munsi mu mwaka wa 2018, ntibihagararire aho, ku mu myaka iri...
Bamwe mu bakora ubucuruzi bwambukiranya imipaka, barishimira ko kuba u Rwanda ruri mu muryango ubahuza n’Igihugu cya Uganda w’Ibihugu by’Afurika y’Iburasirazuba(EAC) n’imipaka...
Ibi byavuzwe tariki ya 23 Kamena 2017 na Ministri w’Ubuhinzi n’ubworozi, Mukeshimana Gérardine, ubwo yatangizaga ku mugaragaro, imurikabikorwa rya 12 mu buhinzi,...
Ubuyobozi bw’Akarere ka Huye, buravuga ko bwishimiye imbangukiragutabara eshatu Akarere kaguriye ibitaro bya Kabutare. Izi mbangukiragutabara zaguzwe n’Akarere mu rwego rwo gukomeza...

robotstxt: allowed

filter: keep


text:
Kinihira: Ngo bazaharanira ko ubwenge Kagame afite azaburaga abana babo
Ababyeyi bo mu murenge wa Kinihira akarere ka Ruahngo, barashimangira ko bagomba gukora ibishoboka byose, ubwenge n’urukundu Perezida Paul Kagame yabagaragarije, rwazasigara mu bana babo, nabo bakazakora ibikorwa nk’ibye.
Ibi aba baturage bakaba barabitangaje tariki ya 28/07/2015, ubwo abadepite batatu bayobowe na Byabarumwanzi Francois, bari muri uyu murenge barimo kwakira ibitekerezo ku ivugururwa ry’itegeko nshinga cyane mu ngingo yaryo ya 101.
Ubwe muri aba baturage, Rutazigwa Antoine , yarahagurutse agaragaza ibyiza byinshi Kagame yabagejejeho, ariko yifuza ko abana b’uyu murenge bakwigira kuri Kagame, igihe azaba atakibashije nabo bakagira icyo bakora mu kubaka igihugu.
Uyu muturage yagize ati “mw’ababyeyi mwese muteraniye aha, ndabasabye mureke dufashe abana bacu, guharanira kobazagera ikirenge mu cya Perezida Paul Kagame, bagire ubwenge nk’ubwe.â€
Rutazigwa kandi, akaba yasabyeabadepite, ko bakwiye kubagirira vuba, itegekonshinga rikavugururwa, bagakomeza kugira amahirwe yo kwitorera Kagame, kugirango ibyiza yabasezeranyije azabibagezeho.
Umurenge wa Kinihira abadepite basorejemo igikorwa cyo gukusanya ibitekrezo mu mirenge 9 igize akarere ka Ruhango, akaba ariwo murenge witabiriye cyane kurusha indi.
Depite Byabarumwanzi Francois, akaba yabwiye aba baturage ko ubu nyuma y’ibi bitekerezo byabo, bagiye kwiga ku ivugururwa ryawo, nyuma bakazagaruka muri kamarampaka bemeza cyangwa bahakana ibizaba byizweho n’inteko insingamategeko.
Eric Muvara


text:
Byagarutsweho n’abakozi ba Minisiteri y’Uburezi n’ibigo biyishamikiyeho ubwo basuraga ibigo by’amashuri byo mu Karere ka Rutsiro birimo Urwunge rw’Amashuri rwa Bumba, bagasanga hari ibikoresho birimo mudasobwa bisa n’ibyashyizwe mu cyumba uwo munsi.
Ni mu bukangurambaga bugamije guteza imbere ireme ry’uburezi aho bareba ibintu bitandukanye bishobora kugira ingaruka ku ireme ry’uburezi birimo gucunga nabi ibikoresho n’umutungo, gukoresha ibiyobyabwenge, gutwara inda zitateganijwe n’ibindi.
Mu Rwunge rw’Amashuri rwa Bumba, basanze harimo mudasobwa nyinshi zirenze umubare w’abana biga mu ishuri rimwe, izindi zitarimo Software n’izidafite aho kuzicomeka. Umwe muri abo bakozi witwa Kayitaba Abdul yavuze ko ari ikimenyetso cy’uko zashyizwemo uwo munsi ariko ubuyobozi bw’ikigo burabihakana.
Kayitaba yababwiye ko ubukangurambaga bugamije kureba ibitagenda bishobora kubangamira ireme ry’uburezi no kubyunguranaho ibitekerezo atari uguhana.
Yagize ati “Niba uvuze ko abanyeshuri ari bacye cyane ugeranije na mudasobwa ziri hano, ubwo izi ziri aha ni ukugira ngo muzereke abashyitsi. Ntabwo nakubwiye ko turi mu igenzura. Ubu ni ubukangurambaga ku burezi bufite ireme. Turi kugira ngo turebe uko twagirana inama abana bagire bwa burezi bufite ireme. Ntabwo twaje muri ndagucakiye.”
Yongeye ati “Ntabwo dushaka ko bazibika mu bubiko, turashaka ko abana bazikoresha ntibazibime […] Ntabwo twashimishwa no kubona ziri aha ku bwo kuzitwereka, ahubwo twashimishwa no kumva ko abana bazikoresha [...] Si ukuvuga ngo tuje kureba ibibazo mufite gusa ahubwo tuje no kureba ibibazo byatuma ireme ritagerwaho kandi mubifitiye ubushobozi. Ni nayo mpamvu nababwiraga niba izi mudasobwa zidakoreshwa, mutubwire tuzijyane ahandi twasanze bafite ikibazo cya mudasobwa. ”
Umuyobozi w’iri shuri, Pasteur Ntawirushya Elizefan, yavuze ko inama bahawe bagiye kuyikurikiza. Ati “Inama batugiriye twazishimiye gusa icyo tugiye gukosora vuba ni uko imashini zahura n’umubare w’abanyeshuri ku buryo bakwiga neza.”
Umukozi w’Akarere ka Rutsiro ushinzwe uburezi, Reberaho Raphael, yagiriye inama yo kwikosora abayobozi b’ibigo babika ibikoresho ntibabihe abanyeshuri.
Ubu bukangurambaga ni ubw’ibyumweru bibiri, buri gukorwa mu bigo by’amashuri bisaga 600 byo mu turere twose tw’igihugu, bufite insanganyamatsiko igira iti “imyigire myiza n’indangagaciro, ni ishingiro ry’uburezi bufite ireme.”
Minisiteri y’Uburezi ivuga ko ibidindiza ireme ry’uburezi bidakwiye gushakirwa mu bushobozi gusa kuko hari ibindi abayobozi b’ibigo, ababyeyi, abanyeshuri n’inzego z’ibanze bakwikorera birimo nko gukumira abana bata ishuri, gufasha abana gukoresha ibikoresho bahabwa, gusana inyubako, gukumira ibiyobyabwenge n’ibindi.


text:
Uko wataka amagi ya pasika
Amagi ya pasikani amagi asanzwe aba atogosheje ariko akaba afite akarusho ko kuba ashushanyijeho n’amarangi menshi atandukanye.
Ayo magi akunda guhabwa abana ku munsi wa Pasika bakayakoresha mu mikino yo kuashakisha aho ahishe ubundi bakza kuyarya.
Ayo magi afite ubusobanuro bw’uburumbuke, ubuzima no kuvuka bundi bushya.
Dore uko bataka ayo magi ku buryo bworoshye :
Ushobora kugura irangi risanzwe rikoreshwa mu gushashanya ariko uramutse utarifite waryikorera ku buryo bukurikira :
Ufata amagi ukayatogosa
Igihe uri gutogosa amagi ufata akayiko ka vinaigre y’umweru, ugashyiramo akayiko 1 k’ibihundura amabara ibiribwa n’ibinyobwa (colorant alimentaire) woneremo bitatu bya kane by’itasi y’amazi.
Niba ushaka amarangi menshi koresha colorant alimentaire zitandukanye ugende ushyira igi muri buri kirahure gifite irangi kihariye
Amagi amaze gufata irangi uyakuramo ukayashyira ahantu akumuka neza
Mu gihe ibyo bikoreshoi utabifite ukoresha marquer ukagenda ushushanya ku magi imitako wifuza.
Hari abakoresha imitako y’amagi ikoze mu byuma, muri plastiki ndetse hari n’imitako ya zahabu ifite ishusho ry’igi rikoreshwa mu gutaka ku munsi mukuru wa Pasika utwibutsa urupfu n’izuka rya Yezu/ Yesu Kristo
Inkomoka y’amagi ya pasika
Kuva cyera hose amagi yakoreshwa ku munsi mukuru wa Pasikaaho mu gihe cy’igisibo nta muntu wari wemerewe kurya amagi, ubwo amagi ysoe inkoko zabaga zarateye muri iyo minsi yose yahabwaga umugisha agahwa abana ku munsi wa Pasika.
Ibyo byakorwaga cyane mu Bufaransa no mu Bubirigi aho mu gitondo cya pasika ayo magi yatangwaga nk’impano yagati y’abakirsto zizihiza umunsi mukuru wa Pasika naho mu Budage no muri Amerika ho bakoreshaga urukwavu.
Imitako y’amagi yashoboraga gukorwa ku magi atogosheje cyangwa se ku magi yakuwemo iby’imbere.
Ubwo ni uburyo wakoresha umutako w’amagi mu kwizihiza umunsi mukuru wa Pasika ukishimana n’abana bawe ndetse n’umuryango wawe muri rusange.
Byakuwe kuri Vivepaques.com no kuri lesoeufs.ca


text:
Akarere ka Huye ku bufatanye n’ikigo cy’igihugu gishinzwe amakoperative -RCA ndetse n’ikigo cy’igihugu cy’imiyoborere RGB batangije mu Karere ka Huye icyumweru cyahariwe kunoza imitangire ya servisi no gukemura ibibazo byagiye bigaragara mu makoperative.
Ni igikorwa cyabereye mu Karere ka Huye kuri uyu wa kabiri taiki ya 16 Gicurasi 2017. Mu itangizwa ry’iki cyumweru, abayobozi b’amakoperative atandukanye akorera mu Karere ka Huye bagaragarijwe byinshi bitandukanye birebana n’urwego rw’amakoperative mu Karere ka Huye. Nk’uko byagaragajwe na MUTEMBEREZI SAMVURA Paulin, umuyobozi w’ishami rishinzwe guteza imvere ishoramari mu Karere, ari na ryo rifite mu nshingano iby’amakoperative, yagaragaje uko urwego rw’amakoperative ruhagaze.
Urwego rw’Amakoperative ruhagaze neza mu Karere ka Huye
Nk’uko byasobanwe na Mutemberezi, Kimwe no mu tundi turere tugize igihugu,ngo abaturage bo mu Karere ka Huye bitabiriye kwibumbira mu makoperative bagamije kwiteza imbere. Ngo ibi bigaragazwa n’umubare utari muto w’amakoperative akorera mu karere ka Huye, ndetse amenshi muriyo akaba amaze guhabwa ubuzimagatozi.
Imibare n’ibikorwa by’amakoperative yo mu Karere ka Huye biteye ku buryo bukurikira:Amakoperative yahawe ubuzimagatozi butangwa na RCA ni 270 na ho Union ni 2. Hakaba n’amakoperative ari mu nzira zo gusaba ubuzimagatozi ni 25. Abanyamuryango b’amakoperative mu karere ka Huye bose hamwe ni 133729 (abagabo 70995 n’abagore 62734).
Imiterere y’amakoperative hakurikijwe ibikorwa bitandukanye zikora mu karere ka Huye ateye atya, nk’uko byasobanuwe na Mutemberezi. Amakoperative akora ubuhinzi ni 118, Ubworozi ni 56, Ubucuruzi ni 28, atanga serivisi ni 73. Amakoperative akora imirimo y’ubwubatsi ni 4, atanga Serivisi z’imari ni 16 ari yo Umurenge-SACCO 14; Umwalimu-SACCO 1 na COOPEC 1.
Nyuma yo gusobanura byinshi bitandukanye ku makoperative. Ubuyobozi bw’ikigo cy’igihugu gishinzwe amakoperative cyashimye iterambere ry’amakoperative mu Karere ka Huye, gisaba hakomezwa kongerwamo imbaraga.
Icyumweru cyahariwe amakoperative cyatangiye tariki ya 13 kugeza tariki ya 19 Gicurasi 2017 abakozi ba RCA hamwe m’abakozi b’Urwego rw’imiyoborere bazazeguruka mu turere twose tw’igihugu bakangurira abanyamuryango b’Amakoperative gutanga servisi inoze aho insanganayamatsiko igira iti ’’Korera umuturage ibyo agukeneyeho nk’Uwikorera .


text:
Ibyagufasha kongera gukunda nyuma yo guhemukirwa kenshi
Nyuma yuko uhemukiwe n’umukunzi wawe cyangwa se bakaba barabaye benshi ariko bose basiga baguhemukiye, ushobora na none kongera kwinjira mu rukundo bigashoboka kandi bikagenda neza igihe wakurikije inama tugiye kukugira muri iyi nkuru.
Banza wiyakire: Kuba waramaze kwakira ibyakubayeho nibyo bizagufasha gutangira ubuzima bushya. Kwakira ibyakubayeho uzabifashwamo no kumva ko ubuzima butarangiriye aho ukiha icyizere ko imbere ariko heza aho kumva ko bizongera bikagenda nabi.
Ntukumwe ko uzavurwa n’undi muntu muzakundana: Igihe ugifite ibikomere ntukizere ko uzabimarwa n’undi muntu mugiye gukundana. Si byiza ko utangira urugendo rw’urukundo wumva ko hari mitwaro bigiye kukuruhura ahubwo wowe wishakaho icyo uzamumarira. Muri make mu rukundo witegura gutanga kurusha guhabwa. Jya wirinda rero kwirukankira kongera gukundana.
Jya ureka ibyahise bigumane n’ahahise: mu gihe wongeye kwinjira mu rukundo jya wirinda ko uwo mukundana ahura n’ingaruka z’ibyo wahuye nazo cyangwase ngo ujye ubimukangisha. Urugero niba uwo mukundana agusabye gusohokera ahantu uwo mwakundanga yagusohokanaga ntukamubwire ko bikwibutsa ibihe mwagiranaga cyangwa se ngo umubwire ko wanze ko mujyayo kuko udashaka ko hakwibutsa uwo mwakundanaga. Ushobora kumubwira ko utahakunda gusa ibyo uwo mwakundanaga ukabireka kubivuga.
Itonde ukunde uwo umutima wawe ushaka: Wikihutira gukundana kuko wumva udashaka kuba wenyine cyangwa se ngo wumve ushaka uwo muzabana kuko abo mwiganye bashatse bose, kuko se ababyeyi bagushyiraho igitutu n’ibindi. Kunda umuntu kuko wumva ko umukunze nta yindi mpamvu ibigutera.
Irinde gutendeka; Si byiza noneho kumva ko ugiye gutendeka kugirango ubwo umwe azaguhemukira izagire undi usigarana kuko bishobora kukubera bibi nabwo bose ukaba wababurira rimwe. Fata uwo ubona ukunda kurusha abandi ariwe mugumana utitaye ku kuba warigeze gutendekwa.
Gerageza amahirwe ubonye: Wiguma mu bwoba bwo kumva ko uzongera guhemukirwa kuko wasanga uwo ariwe mahirwe yawe akazagukunda urukundo nyarwo waburiye mu bandi bose basize bagukomerekeje.
Ibi ni bimwe mu byagufasha kongera gukunda nyuma yuko abo mwigeze gukundana bagusigiye ibikomere bikuremerera ku mutima.
Gracieuse Uwadata
photo: google
Forum posts
-
Nnc Mugire Inama Mugenzi Wange Yakunze Umuhungu Atinya Kubimubwira Umuhungu Yikundanira Ntundi Mukobwa Baturanye Umukobwa Yabibona Bikamubabaza Umuhungu Ajyakuba Kure Yiwawo Ariko Nubwoyagiye Umukobwa Angerageza Gukundana Nabandi Bahungu Agatekereza Wawundi Cyane Iyo Amutereje Umutima Uramurya.Yakoze Ibishoka Ngo Amwereke Ko Amukunda Ariko Umuhungu Namwitaho Mutugire Inama.
-


text:
Mu gihe u Rwanda ruri mu minsi 100 yo kwibuka, ku wa 20 Mata 2018, BK yoroza inka imiryango 15 y’abarokotse batishoboye bo mu Mirenge ya Bwishyura na Gitesi yo mu Karere ka Karongi, iyubakira ibiraro, ibaha n’imiti yazo byose hamwe bifite agaciro k’amafaranga y’u Rwanda asaga miliyoni 20.
Umuyobozi mukuru wa BK Group PLC, Dr Diane Karusisi, yavuze ko mu kwibuka Jenoside ari igihe cyo kuzirikana n’abayirokotse.
Yagize ati “Natwe nka BK, uyu munsi twibutse abantu bo muri aka gace bagize ubutwari, badufatiye runini, bagize uruhare mu kubaka iki gihugu, turavuga tuti ‘reka natwe tubatwaze uwo mutwaro, tubaremere barusheho kugira ubuzima bwiza’. Tuzi ko batorohewe n’ubuzima mu myaka 24 ishize ariko iyi nkunga tubahaye n’amasengesho n’ibitekerezo byacu biyiherekeje, twizeye ko bizabafata mu mugongo mu rugendo rwo kubaka uru Rwanda.”
Umwe mu borojwe, Nyirangamije Esther, yashimiye BK yatumye yongera kugira igicaniro.
Yagize ati “Inka muduhaye zizatubera urwibutso, mu by’ukuri sinari nzi ko umuryango wanjye wasubirana igicaniro ariko murongeye muratworoza.”
Umuyobozi w’Akarere ka Karongi, Ndayisaba François, yashimiye BK, ati “Ntabwo tugomba guheranwa n’amateka, tugomba guhora tureba imbere, ibyatubayeho, Jenoside yabaye mu gihugu cyacu tukayireba tukahavana n’amasomo ariko nanone tukareba imbere, tukubaka igihugu cyacu [...] Izi nka mugeneye aba bacitse ku icumu zizabafasha mu bintu bitandukanye ariko nanone zizabafasha no kwirinda kwigunga.”
Mu ijoro ryo kwibuka, Rugambwa Ambroise wavuze mu izina ry’imiryango y’abari abakozi ba BK bishwe muri Jenoside, yashimye uburyo BK ikomeza gufasha abacitse ku icumu mu buryo bunyuranye bikabarinda guheranwa n’agahinda.
Mu biganiro byatanzwe, Umushakashatsi muri Komisiyo y’igihugu yo kurwanya Jenoside, Mafeza Faustin, yagarutse ku budasa bw’u Rwanda mu guhangana n’ingaruka za Jenoside yakorewe Abatutsi.
Yagaragaje ko muri ubwo budasa hajemo gucyura impunzi, gutanga ubutabera binyuze mu nkiko Gacaca, gushyiraho amategeko ahana icyaha cya Jenoside n’ingengabitekerezo yayo, kwibuka Jenoside yakorewe Abatutsi, kubaka no gusana inzibutso, kuzamura imibereho myiza y’abatureage, gahunda y’ubumwe n’ubwiyunge, kubakira amacumbi abacitse ku icumu batishoboye n’ibindi.
Banki ya Kigali isanzwe ifasha abacitse ku icumu rya Jenoside mu bikorwa bitandukanye bigamije kubafasha kwiremamo icyizere no kwiteza imbere; nk’umwaka ushize, mu Karere ka Bugesera yoroje inka imiryango itishoboye 10.


text:
Ijambo rya Perezida Kagame yishimira intsinzi yo kongera gutorerwa kuyobora u Rwanda (Amafoto)
18
5-08-2017 - saa 02:07, Philbert Girinema
Ndagira ngo mpere ku bo turi kumwe hano, bafashije ku buryo bw’umwihariko mu gikorwa cyo kwamamaza no mu gikorwa cy’amatora yarangiye ibisigaye bikaba ari ukubara amajwi ubwo nabyo bikaba biri hafi kurangira.
Hagati aho, abanyarwanda benshi, duhereye ku masinyatire miliyoni enye zirenga, ukagera kuri referendumu bikagera no kuri FPR ubwayo aho byose byaganishaga kandi byemezaga gusaba ko nkomeza kubabera umuyobozi.
Nabwiye abantu ubushize ko iyo bitaza kuba, njye nta kibazo nari mfite cyo gukomeza uko byateguwe bikagenda uko ariko kose mubishaka bikajya no ku bandi banyarwanda dushobora kujya inyuma bakatubera abayobozi.
Ni ukuvuga ngo njye ndi hano kubera ko nubahirije ibyo nasabwe namwe ndetse uyu munsi bikaba bigaragara ko mwabyemeje. Byari nko kuvuga ngo nubwo […] ndetse icyo nabonye njye turi mu gihe cyo kwiyamamaza ibyabaye mu matora, bisa n’aho icyo gikorwa cyo kugira ngo nkomeze mbabere umuyobozi, cyavuzweho byinshi, cyanenzwe byinshi, cyane cyane cyane n’abo hanze ubwo banengaga icyo abanyarwanda bahisemo gukora. Muri ibi bikorwa tugenda tuvamo, bisa n’aho abanyarwanda babyerekanye ko byari byo bitari ibintu byo kunyura iruhande gusa.
Ni nka bya bindi rero iyo nyine wahisemo gukora ikintu hakagira ugihakanya kenshi bitera imbaraga uwahitagamo ndetse agashaka kukwemeza ko icyo yahisemo yagihisemo azi icyo akora.
Rero akazi ubu kagiye gutangira na none nkuko twari dusanzwe tugakora, ubu ni imyaka irindwi yo gukomeza kwita ku bibazo dufite nk’u Rwanda, byugarije abanyarwanda ndetse birimo gukomeza k’umunyarwanda, aba umunyarwanda, ko tudaharanira kuba ikindi kintu kitari umunyarwanda ahubwo dushaka kuba umunyarwanda muzima, uteye imbere, wigeza kuri byinshi uko tubyifuza.
Ndagira ngo nsoze mbashimira ubwo ibindi tuzakomeza kubivuga mu gihe kiri imbere, ariko nagira ngo nasabe rwa rubyiruko navugaga, bariyizi, bamwe bafite n’abayobozi babo, muze hano namwe, mugomba kuba mufite amatsinda, mufite abayobozi, ndagira ngo muze hano musange aba bayobozi bacu bandi bari hano.
Aba bana baturindira umutekano bakora ibitangaza. Bakora ibintu byinshi, byinshi cyane, kenshi ntabwo tujya [...] tubitwara uko babyumva gusa ntitujya dusubiramo kubashimira, baritanze, ubwo ariko nabo ndabashimiye n’abandi bose, inzego zindi zose zafatanyije.
Mukomeze mubarebe, ni bato cyane, ngira ngo nahoze mvuga n’aba 18 [imyaka] ndabona harimo n’aba 14, aba bana nibo wajyaga guhamagara iteka mu ma saa cyenda z’ijoro bakakubwira ko bari mu muhanda bajya hirya no hino.
Ndagira ngo rwose muze hano mbashimire mwakoze cyane, mwarakoze cyane rwose, aba ngaba rwose mureba, nta kintu na kimwe kigeze kibisoba, ibintu byafashe umurongo.


text:
Site Navigation
- About HEC
- Overview
- Mission of HEC
- Main objective of HEC
- Administration
- Board of Directors
- Executive Director
- Directorates
- Procurement
- Tender Notice
- Reports
- HEC Procurement Plan
- Accreditation Process
- Setup Requirements
- Review Process
- Institutional Facilitator
- Guideline for Recognition
- Accredited Institutions & Academic Programs
- Public
- Private
- Publications
- Quality Assurance
- Equivalence Certificates
- IPPS
- Employee Self-Service Portal
- e-Recruitment Portal
Imyanzuro y’inama yo ku wa 07/10/2016 yabereye mu cyumbacy’inama cya Hotel Hill Top
Hashingiwe ku myanzuro y’inama yo ku wa 07/10/2016 yabereye mu cyumbacy’inama cya Hotel Hill Top igamije kurebera hamwe uburyo bwo gushyira mubikorwa ingamba zo guteza imbere imyigishirize y’Ururimi rw’Ikinyarwanda n’Indangagaciro z’Umuco nyarwanda mu Mashuri Makuru;
Inama y’Igihugu y’Amashuri Makuru, inejejwe no gushyira ahagaragara imyanzuro y’inama y’itsinda ryari ryashinzwe gutegura imirongo migari izagenderwaho n’amashuri makuru mu ishyirwa mu bikorwa ry’ingamba zo guteza imbere imyigire y’Ikinyarwanda n’indangagaciro z’umuco nyarwanda mu mashuri makuru na kaminuza, nk’uko byari biteganyijwe, iyi nama yateranye Ku wa 12 Ukwakira 2016.
Ku mugereka, muri busangeho Imyanzuro y’Inama yo ku wa 12 Ukwakira 2016 hamwe n’urutonde rw’abitabiriye Inama […]


text:
Urwenya:Ibya Rugamba, Karemera na Mugabe
Ibya Rugamba, Karemera na Mugabe
Abagabo 3 Rugamba, Karemera na Mugabe bakoze impanuka nuko bitaba Imana bose, bahita bajya mu ijuru. Bageze mu ijuru basanga Petero ari ku muryango ariwe wakira abantu, kandi mbere y’uko akwinjiza akaguha ikinyabiziga uzakoresha bitewe nuko witwaye ku isi. Rugamba arabanza, ahageze Petero aramubwira ati "wowe ndaguha igare ( matabaro) kuko waciye inyuma umugore wawe inshuro 10". Karemera ahageze Petero ati "wowe ndaguha moto nini kuko waciye inyuma umugore wawe inshuro 3". Nuko Mugabe nawe araza, ariko we ahageze Petero aramushima cyane ati "wowe rwose urarenze witwaye neza cyane ntiwigeze uca inyuma umugore wawe na rimwe, ubwo ndaguha imodoka Porsche Cayenne kuko ntako utagize !".
Nuko binjira mu ijuru. Hashize imyaka 3 baje kongera guhurira aho mu ijuru, nuko babona Mugabe atishimye, maze Rugamba aramubaza ati “ese ko utishimye kandi ari wowe bahaye imodoka kandi nziza ra ?” Nuko Mugabe aramusubiza ati ”sha ndeka ikibazo si icyo, ahubwo mpuye n’umugore wanjye we ari kuri velo moteri !”http://facebook.com/byendagusetsa
Shyiraho Igitekerezo!
Subscribe to: Post Comments (Atom)


text:
Iki gikorwa giteganyijwe ku itariki ya 2 kugeza ku ya 5 Ukuboza 2016. Kizitabirwa n’abahinzi n’aborozi bibumbiye mu rugaga, aho bazaba bamurika bimwe mu byo basaruye.
Kizitabirwa kandi n’impuguke zitandukanye mu buhinzi n’ubworozi, abikorera ndetse na bamwe mu bayobozi bakuru b’igihugu.
Abayobozi bakuru bazatanga ibiganiro bikubiyemo ubutumwa butandukanye bujyanye n’icyakorwa kugira ngo ubuhinzi bukomeze gutera imbere bunagirire akamaro ababukora.
Christine Murebwayire, Umuyobozi w’ihuriro ry’abahinzi-borozi muri PSF, avuga ko iki ari igihe cyiza cyo gutekereza ku mwuga w’ubuhinzi.
Agira ati “Uru ni urubuga tubonye rwo kuganira ku bintu bitandukanye bijyanye n’ubuhinzi, kugira ngo tubuteze imbere bityo n’ubukungu bw’igihugu buzamuke”.
PSF ivuga ko mu bizaganirwaho muri iyi minsi ine (4)harimo gushishikariza abahinzi kongera imbaraga mu guhingisha imashini, guhangana n’imihindagurikire y’ikirere, cyane cyane bita kuri gahunda zo kuhira imyaka ku buryo abahinzi batajya bategereza imvura gusa kugira ngo bahinge.
Murebwayire avuga kandi ko mu gihe iki gikorwa kizaba kirimo kuba, abantu bazaba bemerewe gusura aho PSF ikorera.
Ati “Muri iki gikorwa,aho dukorera hazaba hafunguye ku buryo abantu bazinjiramo bakaba babaza ku mikorere y’urugaga rw’abikorera”.
Muri iyi gahunda kandi ngo biteganyijwe ko hari amashyirahamwe y’abahinzi borozi azahugurwa ku bijyanye no gutegura gahunda y’imikorere yo mu gihe kiri imbere (Strategic Plan) ndetse n’uburyo bwo gukora igenzura ry’umutungo.
Iki gikorwa ngo kizabera i Gikondo mu Mujyi wa Kigali, ahasanzwe habera imurikagurisha, abahinzi-borozi bazacyitabira bazamurika bimwe mu byo bejeje ku buryo n’umuntu uzashaka kugira icyo agura azihahira.


text:
Gicumbi – Abaturage bashima ikinyabupfura cyaranze inkotanyi mu gihe cyo kubohoza igihugu
Mu gihe cy’intamabara yo kubohoza u Rwanda abaturage bo mu karere ka Gicumbi bashima imyitwarire y’inkotanyi kuko zaranzwe n’ibikorwa by’urukundo byo kubafasha guhangani n’ibihe bikomeye barimo.
Nk’uko abatuye ahitwa Gishamabashayo mu murenge wa Rubaya ahatangiriye urugamba kuri uyu wa 2/7/2015 batangaza ko ubugwaneza n’impuhwe abasirikare b’inkotanyi babagaragarije muri icyo gihe aribyo byatumye babasha gutsinda urugamba.
Nyirarukundo Chantal avuga ko mu mwak wa 1990 yari akiri muto ariko ko ikintu yibukira ku basirikare b’inkotani ari uburyo babahungishije amasasu kugirango badapfa.
Muri icyo gihe kandi ibyo kurya babihabwaga n’abasirikare b’inkotanyi ndetse bakabashakira n’imyenda yo kwambara.
Muri icyo gihe ngo byari bikomeye cyane bakumva amasasu bagashaka kwiruka abasirikare b’inkotanyi babigishije uburyo bwo kwihishamo kugirango baticwa n’amasasu.
Uretse kuba barabigishije uburyo bwo kwihisha babashakiye uburyo bakomeza no kwiga aho inkotanyi zabazaniye abarimu bo kubigisha bakomeza kubaho nk’uko byari bisanzwe.
Siboyintore Evariste mu buhamya bwe avuga ko yahuye n’inkotanyi ava kuruganda rw’icyayi rwa Mulindi maze batangira kuganira ndetse batangira gufatanya urugamba rwo kubohora igihugu.
Uburyo inkotanyi zabarindiye umutekano ngo zabahurije hamwe maze zibasaba ko batazajya birukanka ahubwo ko igihe hatangiye imirwano inkotanyi zahitaga zimura abaturage zikabajyana kure y’aho imirwano iri kubera kugirango hatagira umuturage upfa.
Siboyintore ashima byimazeyo ikinyabupfura cyaranze abasirikare b’inkotanyi muri icyo gihe ndetse nanubu we aka abibonamo ibanga ryatumye banatsinda urugamba.
Umuvugizi w’ingabo z’u Rwanda, Brg.Gen. Nzabamwita Joseph atangaza ko n’ubwo bari kurugamba icyo barwaniraga ari abaturage, akaba ariyo mpamvu bagombaga gushakira abaturage iby’ibanze kugirango babashe kubaho.
Bimwe mubikorwa babakoreraga harimo kubashakira abaganga bo kubavura igihe barwaye, ibyo kurya, n’amashuri yo gukomeza kwigiramo ndetse n’ibibatunga.
Ashimira abaturage batuye muri iyo mirenge urugamba rwatangiriyemo kuko bagize imyitwarire myiza ndetse baranzwe n’ubwimvikanye bwabafashije gutsinda urugamba rwo kubohora u Rwanda.


text:
Iki gitekerezo yagitanze kuri uyu wa 2 Gicurasi 2018 ubwo hemezwaga umushinga w’itegeko rihindura kandi ryuzuza itegeko nº 14/2008 ryo ku wa 04/6/2008 rigena iyandikwa ry’abaturage n’itangwa ry’ikarita ndangamuntu ku Banyarwanda.
Depite Mukabagwiza yavuze ko umwana ahawe indangamuntu akivuka, byanakemura ikibazo cy’inyandiko zitandukanye usanga hari igihe amazina ariho aba adafitanye isano n’ayanditse ku ndangamuntu, bigasaba abantu kunyura mu nzira nyishi kugira ngo bihuzwe.
Kuri we, gukura k’umwana afite indangamuntu ngo byatuma imyirondoro idahinduka na rimwe.
Ubusanzwe umwana ujyanye n’ababyeyi be mu mahanga asabirwa urwandiko rw’inzira, Mukabagwiza akibaza impamvu umwana muto atahabwa indangamuntu kandi na cyo ari icyangombwa nka pasiporo.
Perezida wa Komisiyo ya Politiki, Uburinganire n’Ubwuzuzanye bw’Abagabo n’Abagore mu iterambere ry’Igihugu, Kayiranga Alfred Rwasa, yavuze ko nta mpamvu yo guha umwana indangamuntu kuko aba atekererezwa n’ababyeyi be.
Yavuze ko umwana iyo avutse yandikwa mu bitabo by’irangamimerere, yagera mu myaka y’ubukure akazifatira indangamuntu.
Yagize ati “Ntacyo yayikoresha. Nta bushobozi bwo kwitekerereza aba afite. Atekererezwa n’ababyeyi be.”
Yasobanuye ko umwana ahabwa pasiporo hagamijwe ko igihe ahageze bazajya bamenya ibimwerekeyeho ariko mu gihugu imbere bikaba atari ngombwa kuko ababyeyi be ari bo baba bamureberera.
Minisitiri w’Ubutegetsi bw’Igihugu, Kaboneka Francis wari uhagarariye Guverinoma wunganiye iyi komisiyo yabaye nk’uvuguruza ibyo Perezida wayo yavuze, ahamya ko hari igihe kizagera umwana akazajya ahabwa indangamuntu.
Yavuze ko umwana uvutse hari uburyo yandikwamo ashimangira ko uko ikoranabuhanga rigenda riterambere hari n’igihe kizagera umwana agahabwa indangamuntu akivuka.
Ati “Uko ‘systeme’ zizagenda zubakwa birashoboka ko umwana azajya ahabwa indangamuntu.”
Depite Nyirarukundo Ignacienne yavuze ko kuri ubu hari ahakoreshwa indangamuntu kujya mu gihugu cy’amahanga bigasaba umuntu akoresha indangamuntu.
Asaba ko bidakwiye ko umwana yazajya asabirwa pasiporo kandi ababyeyi bakoresheje indangamuntu; yifuza ko kumuha indangamuntu akivuka byatuma icyo kibazo gikemuka.
Yasabye ko bikwiye kwihutishwa abana bakazajya bahabwa indangamuntu.
Umunyarwanda ufite imyaka 16 ni we wemerewe gufata indangamuntu.
Umushinga w’itegeko rihindura itegeko nº 14/2008 ryo ku wa 04/6/2008 rigena iyandikwa ry’abaturage n’itangwa ry’ikarita ndangamuntu ku Banyarwanda wemejwe ariko nta ngingo irimo ivuga ku kuyiha umwana akivuka.


text:
Huye: Abanyamuryango ba FPR bo muri IRST baremeye abatishoboye
Ku wa 30 Ukwakira, 2012 Abanyamuryango ba FPR bakorera mu kigo cy’ubushakashatsi mu by’ubuhanga n’ikoranabuhanga, IRST, batanze matela 20 zigenewe abaturage b’ahitwa i Mpare ho mu Murenge wa Tumba, bagamije kubafasha kurara heza.
Muri rusange, abahawe matela ni abapfakazi ba jenoside ndetse n’abandi bantu bakuwe muri nyakatsi batishoboye. Aba batishoboye kandi ni abubakiwe mu gihe cyashize, none banahawe matela kugira ngo babashe kurara heza.
Uwiteguye Mediatrice Umuyobozi wa FPR muri IRST, avuga ko kuba bari kwitegura kwizihiza isabukuru y’imyaka 25 umuryango FPR umaze ushinzwe ari yo mpamvu batekereje kuremera aba batishoboye.
Yagize ati “umuryango wa FPR inkotanyi watangiye ibikorwa byo kwitegura imyaka 25 umaze uvutse. Natwe nk’abanyamuryango baba muri IRST, twatangiye imyiteguro kugira ngo natwe tugaragaze uruhare rwacu nk’abanyamuryango.Tureba ikintu twakora, duhitamo guha matela abaturage bo mu Kagari ka Mpare hagamijwe guteza imbere imibereho myiza n’isukuâ€.
Ibikorwa byabo byo kuremera abatishoboye kandi ngo ntibirangiriye ku gutanga matela i Mpare, cyane ko hakiri ukwezi kwa 11 kose mbere y’uko ukwa 12 kuzizihizwamo yubile kugera. Uwiteguye akomeza agira ati “turacyari mu kwezi kwa 10. Dufite gahunda yo gukomeza guteza imbere abaturage, ku buryo twajya gufasha no mu yindi mirege bishobotse.â€
Ngo kuba abanyamuryango ba FPR bariyemeje gukora ibikorwa byo kuremera abatishoboye, mu rwego rwo kwitegura kwizihiza yubile y’imyaka 25 iri shyaka rimaze rishinzwe, si bishyashya. Ngo bene ibi bikorwa bisanzwe muri gahunda za FPR.
Kayiranga Muzuka Eugene, umuyobozi w’Akarere ka Huye ati “Intego nyamukuru ya FPR kuva yashingwa ni ukurengera Abanyarwanda, haba kubafasha kwiteza imbere mu bukungu ndetse no gutuma bagira imibereho myiza. Izi gahunda zo kuremera abatishoboye muri iki gihe, ni izo kubafasha kugira ngo bakomeze imibereho myiza, cyane ko hari abatishoboyeâ€.
Na none kandi, ngo uretse kuremera abatishoboye byatekerejwe n’abanyamuryango ba FPR, gukora ibikorwa bifitiye akamaro abaturage bisanzwe muri gahunda z’iki kigo. Aha Dr Jean Baptiste Nduwayezu, umuyobozi mukuru wa IRST atanga urugero rw’uko bashyize amatara ku muhanda ugana i Mpare.
Aho IRST yashyize amatara ni mu ishyamba ry’iki kigo, aho abantu banyuraga maze bakamburwa n’abajura bitewe n’uko hakikijwe n’ishyamba. Kandi ngo kuva aho bashyiriyeho aya matara, urugomo rwaragabanutse.
Tugarutse ku bijyanye n’ibikorwa by’abanyamuryango ba FPR mu Karere ka Huye, muri iki gihe bitegura isabukuru y’imyaka 25 iri shyaka rimaze rishinzwe, ngo ibimaze gukorwa ni byo byinshi. Abaturage bahawe inka, abatishoboye bubakiwe amazu ndetse banahabwa amatungo magufiya. Urubyiruko na rwo rwakoze amarushanwa mu mikino inyuranye harimo kwiruka ku maguru, gusiganwa ku magare, …


text:
Serge Iyamuremye na Luc Buntu batumiwe mu gitaramo cya Potters Hand Worship Team
0
11-10-2017 - saa 20:30, Ishimwe Israel
Itsinda ry’abaririmbyi rya Potters Hand Worship ribarizwa mu Itorero Potters Hand Church rikorera mu Karere ka Kicukiro, ryateguye igitaramo rizamukiramo album y’indirimbo 14, ryatumiyemo abanyempano b’i Kigali barimo Luc Buntu na Serge Iyamuremye.
Potters Hand Worship Team iri mu myiteguro ya nyuma yo gushyira ahagaragara album yabo ya mbere yise ‘Ishimwe ni Iryawe’ imaze imyaka ibiri itegura kuko yatangiye kuyitekerezaho kuva mu 2015.
Iki gitaramo Potters Hand Worship Team izahuriramo na Serge Iyamuremye wamenyekanye muri ‘Uwiteka Arampagije’, ‘Amashimwe’, n’izindi na Luc Buntu uzwi muri ‘Ntutinye’ na ‘Mfite ubuhamya’ kizabera kuri New Life Bible Church ku Kicukiro ku wa 29 Ukwakira 2017; biteganyijwe ko kizanafatirwamo amashusho mu buryo bw’ako kanya ‘Live Recording’.
Umuyobozi wa Potters Hand Worship Team, Emmanuel Rwagasana, yatangarije IGIHE ko iki gitaramo kibumbatiye ishimwe rikomeye ku Mana rishingiye ku byo banyuzemo mu rugendo rw’ivugabutumwa.
Yagize ati “Iki gitaramo cyo kumurika album byadusabye igihe kinini cyo kugitegura. Twashyize imbaraga mu bacuranzi n’abaririmbyi bitoza neza mu bijyanye no kunoza amajwi ndetse twiyegereje n’abandi bazadufasha muri iki gikorwa. Indirimbo zacu nyinshi zigaragara kuri iyi album zishingiye ku kuramya no guhimbaza Imana tuvuga gukomera kwayo.”
Yakomeje agira ati “Izina twahaye album ‘Ishimwe ni iryawe’ rikubiyemo ishimwe dufite, kuko ibyo twagezeho byari nk’inzozi kandi n’ibigiye kuba kuri twe biraduhagije. Ni album ya mbere tugiye gusohora kandi twizeye ko bizagenda neza.”
Igitaramo kizatangira saa kumi n’imwe za nimugoroba kucyinjiramo ni ibihumbi bitanu (5,000 Frw), ugahabwa na CD y’ubuntu ndetse n’ibihumbi bibiri (2,000 Frw) ku bandi bazacyitabira.
Potters Hand Worship Team ni umutwe w’abaririmbyi bagera kuri 40 bamaze imyaka isaga itanu mu ivugabutumwa rinyuze mu ndirimbo. Iri tsinda ryarezwe n’Itorero Potters Hand, ryavuye mu iyerekwa ryagizwe n’Umushumba mukuru waryo James Muyango mu 2012 ryo guhembura ubuzima bwashenjaguritse binyuze mu ivugabutumwa.
Potters Hand Worship Team igizwe n'abaririmbyi bagera kuri 40
Potters Hand imaze imyaka itanu ikora ivugabutumwa rinyuze mu ndirimbo
Imyiteguro yo kumurika album abacuranzi bayigeze kure
Serge Iyamuremye na Luc Buntu batumiwe mu gitaramo cya Potters Hand Worship Team
Reba hano indirimbo ‘Umwami Wankunze’ ya Potters Hand Worship


text:
Abataripfana b’Ishyaka Ishema dukwiye gushishikarira kwihugura kugira ngo turusheho guhagarara bwuma.
Abataripfana b’Ishyaka Ishema dukwiye gushishikarira kwihugura kugira ngo turusheho guhagarara bwuma.
Nk’uko twabyibanzeho mu nama z’ubuyobozi bukuru bw’Ishyaka Ishema zabaye muri aya mezi abiri ashize, kwiyandikisha nk’umurwanashyaka ni byiza cyane ariko ni intambwe ya mbere. Kwinjira mu ishyaka ubwabyo ntibituma umuntu ahita ahinduka umunyapolitiki, agomba no gufata igihe cyo kwihugura kugira ngo ahabwe cyangwa yunguke ubumenyi bumufasha guhangana n’ibibazo bya politiki no gutanga umuganda we mu kubibonera ibisubizo. Iyo ayo mahugurwa adakozwe umuntu yitwa umunyapolitiki ariko agakomeza kwitekerereza nk’umuturage usanzwe. Haba habuze ikintu gikomeye. Ishyaka ryacu ryakomeje kubisobanura , abiyandikishije mu makipe Ishema ni urubuga baba bahawe rwo kwitoza ibya politiki. Uwiyemeje kwinjira mu ikipe , yemera no gukora imyitozo ya ngombwa: (1)Gukurikirana amakuru avugwa ku Rwanda no ku Karere k’Ibiyaga bigari ;
(2)gukurikirana neza ibiganiro binyuranye bitangwa n’abayobozi b’ishyaka,
(3)gusoma inkuru zihita ku rubuga .http://ishemaparty.mobi/ Twibutse ko hari inkuru zifite icyo zatwungura zisohoka ku rubuga http://leprophete.fr cyangwa ku zindi mbuga, Umunyamabanga ushinzwe itangazamakuru akora uko ashoboye akazishyira ku rubuga rw’ishyaka ryacu kugira ngo muzisome bitabagoye. Nyabune mujye mufata igihe cyo gusoma izo nkuru kuko kenshi ziba zirimo inyigisho.
Indi nama nagira abayobozi b’amakipe Ishema ni uko batatinya gufata za « Initiatives » , bagahuza Abarwanashyaka kenshi, bakajya impaka ku makuru agezweho , bagafata ingamba zo gushyigikira Ishyaka muri gahunda ribagezaho, ari izihutirwa , ari n’izizashyirwa mu bikorwa mu gihe kiri imbere. Bagomba no gutinyuka kugenderera abatari mu ishyaka ryacu bakarimenyekanisha mu bwubuhane.
N’ubwo gukora politiki bifitiye igihugu cyose akamaro, si urugamba rworoshye: ababyiyemeje ntibakwiye kwiryamira ngo bagone. Muri make dore ingingo eshatu dukunze kuvuga ko zihatse ibikorwa bya politiki by’ishyaka ryacu :
1.Kumenya « umukeba »(adversaire) duhanganye. Koko rero nta munyarwanda n’umwe dufata nk’umwanzi wacu ! : Nta na rimwe umurwanashyaka w’Ishyaka Ishema agomba kwibagirwa ko, muri iki gihe, nta wundi mukeba (adversaire) duhanganye utari Agatsiko kayobowe na Paul Kagame kigaruriye FPR. Ibyo bituma Ishyaka ry’Inkotanyi-FPR ariryo tugomba guhozaho ijisho kuko ariryo rifite ubutegetsi kandi rikaba ribukoresha nabi mu guhonyora uburenganzira shingiro bwa rubanda. Aka Gatsiko kibwira ko ubutegetsi ari umwihariko wako tugomba kukarwanya mu buryo bwose bushoboka. Nanone ariko n’andi mashyaka bigaragara ko afitanye ibanga cyangwa akaba ashyigikiye FPR ntidushobora kuyafata nk’incuti, bibaye ngombwa nayo twayahangara.
2.Kumenya neza urugamba turiho turwana Burya muri politiki habamo ingamba(batailles) nyinshi . Zose ntiziterurirwa rimwe. Muri iki gihe Ishyaka Ishema rishyize imbere urugamba rwo kujya mu gihugu guhangana n’Iterabwoba rya FPR-Kagame, Ikinyoma gikwirakwiza impuha n’Ingeso yo kwikubira ibyiza byose by’igihugu hashingiwe ahanini ku irondakoko. Ikigamijwe nta kindi kitari ugufatanya n’imbaga y’urubyiruko rwagizwe abakene n’abashomeri kugira ngo duharanire « AMAHIRWE ANGANA » ku bana bose b’u Rwanda. Umushinga duteruye ni uwo « Kunga Abenegihugu kugira ngo dufatanye kwiyubakira u Rwanda moderne ». Mukwiye rwose kwihutira kuwusoma mwitonze kandi mukagerageza kumva no kwicengezamo ziriya ngingo 33 ziwugize bityo mukishakamo ubushobozi bwo kuwusobanurira rubanda.
3.Indangagaciro turwanira ishyaka
Ntabwo Ishyaka Ishema rirwana intambara ritazi uko zashojwe kandi ntirizigera rirwanira ubusa .Icyo tugamije ni uko indangagaciro z’Ukuri(Vérité) , Ubutwari (Courage) n’Ugusaranganya ibyiza by’igihugu(Justice Sociale) zahabwa intebe mu migenzereze y’abenegihugu bose, Ishuri rya Repubulika rikifashishwa kugira ngo zirusheho gucengezwa mu mitima no mu mitwe y’abana bacu.
Niyo mpamvu Demokarasi y’Impanga tuzakomeza kuyitekerezaho, kuyinoza no kuyiganiraho n’abenegihugu b’amoko anyuranye kugira ngo turebe uko yazashyirwa mu bikorwa hagamijwe guca burundu umuco wo kwikubira ibyiza by’igihugu hashingiwe ku irondakoko cyangwa irondakarere.
Inzira y’amahoro dushyize imbere ni indangagaciro yerekana ko rwose kubaha ubuzima bwa buri mwenegihugu ariyo ntego yacu. Ariko byumvikane neza, kuvuga ko dushyize imbere inzira y’amahoro ntibivuga ko twakwicara gusa tukarebeera abafite uburambe mu kumena amaraso ya rubanda ! Uko byamera kose abo bo bazabibazwa kandi bazagira uko babiryora.
Umwanzuro
Mu gihe Ishyaka Ishema ryiteguye bidasubirwaho gutera intambwe yo kujya gukorera politique mu Rwanda ndetse ibyo rikabifatanya n’andi mashyaka tureba mu cyerekezo kimwe, birakwiye ko inzego z’ishyaka ryacu zarushaho kunozwa, abarwanashyaka bacu bakamenya neza « Ikipe bakinamo » iyo ariyo.
Turasaba Abanyarwanda bose bibona mu bitekerezo by’Ishyaka Ishema ko bagerageza kudushyigikira bihutira gutanga inkunga yabo ayariyo yose.
Bantu bacu aho muri kw’isi hose ni ukwigomwa ikidali kimwe cyangwa icupa rimwe gusa rya Mutzing maze mugasunika ubwato bw’inyabutatu kugeza twambutse inkombe, kandi abasaare babwo babasezeranyije kutabatenguha mu gukura igihugu cyacu mu muhengeri w’amaganya cyashyizwemo na FPR inkotanyi guhera mu kwakira 1990.
Uyu mwaka w’i 2016 mu kwezi kwa 11 ntihazarenga Abanyarwanda batabonye Ishema Party risesekaye i Kigali muri gahunda yo kwitegura amatora y’Umukuru w’igihugu yo mu 2017 ndetse n’ay’Intumwa za rubanda yo muri 2018. Ngiyo intego twihaye kandi nidufatanya namwe ntakizatubuza kuyisohoza.
Mboneyeho gushimira byimazeyo abakunzi b’Ishema Party barishyigikiye kuva rivuka ku italiki ya 28/01/2013 kugeza ubu; ibyo twagezeho birashimishije kandi ngo « nyir’amaso yerekwa bike ibindi akibonera !».
Reka twibwirire na babandi bakunze kwivugira ngo« Nikundira Ishyaka Ishema » ariko akaba ntacyo bakora ngo batere inkunga gahunda zaryo. Inkunga yabo irakenewe cyane, ubu kurusha ejo hashize.
Ababishoboye batera inkunga y’amafaranga dore ko ariyo ikenewe cyane muri iki gihe cyo kwitegura urugendo, bagakoresha iyi konti :
AIPAD-ISHEMA:
IBAN:FR7630003010200003728024158
BIC:SOGEFRPP
RIB: 30003 01020 00037280241 58
Mbifurije mwese kugira ishema ryo guhaguruka mugaharanira kuba Abasangiragihugu basaranganyije ibyiza byacyo. Imana ibahundagazeho imigisha yayo.
Abakunda gusenga tubasabye inkunga yo kuzirikana Ishema Party mu mirimo irimo gukora muri iyi minsi ijyanye no kunoza imishinga yo kuzahura abanyarwanda bazahajwe n’imiyoborere mibi.
Murakoze.
Déogratias Basesayabo,
Umunyamabanga mukuru wungirije ushinzwe Umutungo,
Intara y’Amajyaruguru n’Ububiligi.


text:
Mu mezi atari menshi ashize y'uyu mwaka hagiye hagaragara ibitero by'ikoranabuhanga bitandukanye ku isi hose ndetse byinshi bigasiga biteje ibihombo by'akayabo k'amafaranga bidasize n'amabanga aremereye benshi baba batari kuzigera bamenya, aha twavuga nk'inyandiko Wikileaks yagiye ishyira hanze zuzuyemo uburyo Amerika igenzura rubanda. Ntitwakwibagirwa ransomware yahangayikishije abatari bake muri Gisurasi, ikabakuramo agatubutse iyo ikaba yaritwaga WannaCry Ransomware. Byakunze guhwihwiswa ko iyo ransomware yaba ifite inkomoko mu Bushinwa nyamara ubu Leta Zunze Ubumwe za Amerika zamaze gutunga agatoki Koreya ya ruguru ko ariyo yaba iri inyuma y'iri shyano ryagwiriye imbaga nyamwinshi. Niba udasobanukiwe na ransomware ushobora gusoma byinshi ukanze hano
Ese WannaCry yakoraga ite?
WannaCry iyo yageraga muri mudasobwa, yahitaga ikora encryption ya file zose(Guhindura file mu buryo butakoreshwa n'udafite urufunguzo rwagenwe), bityo nyirayo akaba nta kintu na kimwe yakongera gukoresha mudasobwa ye. Iyo files zamaraga kuba encrypted, WannaCry yatangaga uburyo bwo kubona decryption key(urufunguzo ruhindura files mu buryo busanzwe ku buryo zakongera zigakoreshwa), iyo key ikaba yaratangwaga ari uko nyiri mudasobwa yishyuye amadolari agera kuri $300 (arenga Rwf257,377).
WannaCry bivugwa ko yageze muri mudasobwa zirenga 400,000 nyamara 0.07% by'izo zose nizo ba nyirazo bashyuye ngo zongere gukora. Byagiye bivugwa ko abenshi mu bagezweho n'icyo kizazane bahitagamo guhita bahindura mudasobwa bakoreshaga aho kwishyura amafaranga yasabwaga.
Leta Zunze Ubumwe za Amerika zivuga ko WannaCry ifite inkomoko muri Koreya ya Ruguru ndetse ko n'abayiri inyuma bari bashyigikiwe na leta. Kugeza ubu ntacyo Koreya iratangaza ku bijyanye n'ibi bivugwa wenda ngo yemeze ayo makuru cyangwa iyahakane.
Ifoto ikurikira igaragaza uko byabaga bimeze iyo mudasobwa yagerwagamo na WannaCry.
Nk'uko bigaragara ku ifoto WannaCry yatangaga amahitamo yo kwishyura ngo files zigaruke zimeze neza ndetse ikanatanga igihe ntarengwa cyo kugira ngo amafaranga asabwa abe yishyuwe bitabaye ibyo yiyongere ndetse n'igihe ntarengwa ngo na files zibure burundu. Amafaranga yishyurwaga hakoreshejwe bitcoins zingana na $300.
Ufite ikibazo, igitekerezo cyangwa inyunganizi watwandikira hasi ahagenewe ibitekerezo cyangwa kuri facebook page yacu "ktimez.com".
Here at Ktimez Inc we have qualified programmers that can develop a great web based,desktop and mobile(Androi&IOS) apps for you.Hire Us
Here at Ktimez Inc we have qualified programmers that can teach you every language you are willing to know.Hire Us
You like our daily ICT and Tech news? Hire us, we have a lot of engineers and qualified and skilled IT specialist to train you wherever you are.Hire us


text:
Abaturage bari hagati ya 200 na 215 kuva mu museso wo kuri uyu wa Mbere tariki ya 13 Gashyantare 2017, bakoraniye ku kicaro cy’Akarere ka Musanze aho bari gutakambira ubuyobozi ngo bubafashe kubishyuriza umushoramari bakoreye mu myaka ine ishize aho kugeza ubu batarishyurwa.
Aba baturage bagaragaza ko bababaye, bari kubwira umuhisi n’umugenzi ko barambiwe “Kwamburwa n’abaherwe” bityo ko badashobora kuva ku biro by’Akarere ka Musanze ikibazo cyabo kitabonewe igisubizo.
Bavuga ko mbere y’umwaka wa 2013 bahawe akazi n’umushoramari ufite uruganda rwa GLC (Great Lakes Cement) rukora sima ruherereye mu Mudugudu wa Gasanze, Akagari ka Cyabararika mu Murenge wa Muhoza, bose hamwe bishyuza amafaranga agera muri Miliyoni 15 .
Abo baturage basabye ko batagaragarizwa ibibaranga ku mpamvu z’umutekano wabo.
Umwe wari ushinzwe gucunga umutekano w’uruganda, akaba yishyuza ibihumbi 150, agira ati “Imyaka ine irarangiye twishyuza umunsi ku wundi ariko ntitwishyurwe, byatangiye bagenda baduhemba makeya ku kwezi ugereranyije n’ayari mu masezerano nuko bigeze aho guhembwa birahagarara burundu.”
Undi muturage wari ushinzwe ibya tekiniki akaba yishyuza asaga ibihumbi 500, we agira ati “Ikibazo cyacu abayobozi bose barakizi; akarere, umurenge, intara… abo bayobozi nta kindi batumariye muri iyo myaka ine ishize uretse guhora batubwira ngo ‘mwihangane turi kubakurikiranira ikibazo cyanyu’, ndetse n’aba bayobozi bashya baherutse gutorwa na bo twarakibashyikirije ariko mu gihe cyose bamaze bayobora nta cyo baragikoraho.”
Umubyeyi uri mu kigero cy’imyaka 43, akaba ngo abarizwa mu cyiciro cya mbere cy’ubudehe, ariho yonsa umwana we, yabwiye umunyamakuru ati “Byaduteye inzara ikomeye cyane; ubusanzwe twari tubeshejweho no guca incuro nuko aho uwo mukire aduhereye akazi turabihagarika dutangira dufata amadeni nk’abantu bari barahawe akazi gahemba ku kwezi (…) ubu ibintu ni ibibazo; abana bari kuburara bakabwirirwa, nta we uratanga mituweli, abana barenda kurwara bwaki, amadeni arenda kutwica…”
Uwakoresheje abaturage aremera ibyo bamuvugaho..
Nemeyabahizi Jean Baptiste uzwi mu Karere ka Musanze nka ‘Nemeye’ akaba ari we wakoresheje bariya baturage yemera ibyo bamuvugaho ariko akagaragaza ko ikibazo cyabo kigomba gukemurwa n’uwegukanye imigabane ye mu ruganda rwa GLC cyane ko ngo atakirubarizwamo.
Ubusanzwe Uruganda GLC rwari urw’uyu Nemeye aho yari arufatanyije na Banki Itsura Amajyambere mu Rwanda (BRD), uwo mugabo agaragaza ko yari afite imigabane ingana na 73% mu gihe iyo banki yo yari ifite imigabane isigaye.
Mu magambo ye, Nemeye agaragaza ko yaje guhura n’ikibazo biba ngombwa ko ashyira ku isoko imigane ye yose yari afite muri ruriya ruganda aho ngo yayigurishije miliyoni 200, cyakora ngo sosiyete ya ‘Grand Lacs Holding ’ yaguze iyo migabane yasinyiye ko ibibazo byose byari ku mutwe wa Nemeye izabikemura.
Ati “…inzu yanjye mbamo natanzeho ingwate yagombaga kugurishwa kuko uruganda ntirwakoraga ndavuga nti ‘ninkomeza gutegereza n’inzu yanjye izagurishwa’ nti ‘reka nshake umuntu ungurira imigabane mvemo’ mbona rero umuntu ungurira imigabane turagenda dukorana inama na BRD mbasaba ko mvamo baranyemerera.”
Akomeza agira ati “Ugura imigabane na we ati ‘ndagura imigabane maze kumenya amadeni mufite’ nuko arayerekwa harimo n’ayabo bakozi na expropriation y’ahantu hari imirima yakozweho hari kubakwa uruganda twemeranya ko byose bigomba kwishyurwa, arabisinyira.”
Nemeye avuga ko adakwiriye kubazwa iby’uruganda atakibarizwamo; akaba ari ho ahera asaba ko yarenganurwa abaguze imigabane ye bakaza bagashyira mu bikorwa ibyo bemeye mu masezerano bagiranye.
Ati “Aba bakozi niba baje aha ngaha bakagombaga kumenya ugomba kubahemba; Ese ni Nemeye? Ese ni umunyamigabane wundi wansimbuye? Ese ni uruganda ubwarwo, icyo ni cyo kibazo abakozi batazi (…) Ubwo rero icyo nasabaga nagiraga ngo hagaragare ukuri; ukuri ni ukuhe? Ukuri ni uko hatumizwa umuyobozi w’uruganda akavugana n’aba bakozi, ni nawe wabakoresheje.”
Akarere ka Musanze karavuga iki?
Kuva mu gitondo cyo kuri uyu wa Mbere, abayobozi batandukanye mu Karere ka Musanze bagiye bagaragara bavugisha bariya baturage babasaba kwihangana ko ngo ikibazo cyabo kiri gukurikiranwa gusa ibyo abo bayobozi bavugaga byamaganirwaga kure n’abaturage.
Ndabereye Augustin, Umuyobozi wungirije w’Akarere ka Musanze ushinzwe ubukungu, avuga ko Akarere ka Musanze kakivugisha kuri telefone ubuyobozi bwa ‘Grand Lacs Holdings’ bugomba kubishyura bityo ko ngo amakuru arambuye yari gutangwa nyuma y’ibyo biganiro ku i saa Cyenda zuzuye.
Saa kumi n’iminota cumi n’itanu ubwo Izuba rirashe ryarangizaga kwandika iyi nkuru Akarere ka Musanze nta cyo kari kakavuze mu gihe abaturage bari bakicaye ku mabaraza y’inyubako z’ako karere, intero n’inyikirizo ari ‘Turaharara, ntituhava tutishyuwe!’.


text:
Abayobozi b’utugari two mu ntara y’amajyaruguru n’umujyi wa Kigali barasabwa kwihesha agaciro
Guverineri w’intara y’amajyaruguru arasaba abanyamabanga nshingwabikorwa b’utugari two mu ntara y’amajyaruguru ndetse n’umujyi wa Kigali, bari mu itorero i Nkumba mu karere ka Burera, kwicisha bugufi, bihesha agaciro kugira ngo n’abaturage bayobora bakabahe. Â
Ku cyumweu tariki ya 10/06/2012 ubwo yatangiza iryo torero, Bosenibamwe Aimé yabwiye abo bayobozi ko agaciro bahabwa n’abo bayobora karuta kure ibindi byose bakenera.
Agira ati “…murasabwa kwicisha bugufi, mukubaha abaturage…kwicisha bugufi ni ikintu gikomeye cyane, nimwiha agaciro abaturage nabo bazabaha agaciro gakomeye cyane. Agaciro muhabwa n’abaturage muyobora, kazaba karuta kure umushahara mwahembwaâ€.
Yakomeje ababwira ko n’ubwo baba bahembwa umushaha mwinshi, ntaho waba uhuriye n’agaciro umuturage yabaha, kandi nabo bakwiha.
Abayobozi b’utugari two mu ntara y’amajyaruguru n’umujyi wa Kigali basabwe gukomeza gutera imbere kugira ngo bazave mo abayobozi b’imirenge, b’uturere cyangwa se b’intara b’ejo hazaza. Dore ko abenshi muri bo bakiri bato mu myaka.
Kugira ngo bazave mo abo bayobozi bizaterwa n’agaciro bazaba bihaye, ndetse n’uko abaturage bazaba ababona. Nibikomeza, bakikanyiza abaturage bazabatinya, ntabwo bazabuha nk’uko Guverineri w’intara y’amajyaruguru yabibabwiye.
Yakomeje abwira abo bayobozi b’utugari ko abaturage nibabatinya, bazajya bababeshya ko bashyira mu bikorwa ibyo babasaba. Ibyo bizatuma abo bayobozi babihombera mo. Ni ngombwa ko abo bayobozi babana neza kivandimwe n’abo bayobora nk’uko Guverineri Bosenibamwe yakomeje abisobanura.
Fidele Ndayisaba umuyobozi w’umujyi wa Kigali nawe yasabye abayobozi b’utugari two mu ntara y’amajyaruguru ndetse n’umujyi wa Kigali ko mu byo bakora byose bagomba kurangwa n’urukundo rw’umuturage w’u Rwanda kuko ariwe bakorera.
Itorero ry’abanyamabanga nshingwabikorwa b’utugari two mu ntara y’amajyaruguru n’umujyi wa Kigali ryatangiye tariki 07/06/2012. Ryitabiriwe n’abanyamabanga nshingwabikorwa 550. Barimo abo mu ntara y’amajyaruguru 399 n’abo mu mujyi wa Kigali 151.


text:
Karongi: Nubwo ibyaha byagabanutse muri uku kwezi, ntibirashira – Kayumba Bernard
Ubuyobozi bw’akarere ka Karongi burishimira ko muri uku kwezi gusoza umwaka, ngo nubwo hagaragaye ibyaha ariko byibuze ntibyabaye bynshi nko mu mezi yakubanjirije. Abaturage bakaba basabwa gukaza amarondo kugira ngo ibyaha bikomeza bigabanuke.
Ibyaha byagaragaye cyane muri uku kwezi gusoza umwaka mu karere ka Karongi ni 11 birimo gukubita no gukomeretsa na birindwi birebana no kunywa no gucuruza ibiyobyabwenge, nk’uko byasobanuwe kuri uyu wa kabili n’ubuyobozi bwa Police mu karere ka Karongi mu nama yaguye y’umutekano y’akarere.
SP Rwangombwa Dieudonne, yanagaragaje icyakorwa kugira ngo n’ibindi byagaragaye bikumirwe bitarafata intera, urugero nko kumenya abakora ibiyobyabwenge, aho babikorera n’aho bituruka bityo inzego z’umutekano zikabikumira bitaratangira gusakazwa mu bantu.
Umuyobozi w’akarere ka Karongi Kayumba Bernard we avuga ko umutekano muri rusange uhagaze neza mu karere ayobora, ariko akongeraho ko nubwo ibyaha byagabanutse ku buyo bugaragara bitavuze ko byashize, ari yo mpamvu ubuyobozi bufatanyije n’abaturage butagomba kudohoka.
Mu nama y’umutekano yaguye yanyuma muri uyu mwaka wa 2013, akarere ka Karongi kanasuzumye aho ibikorwa byo kwimura abantu batuye mu manegeka bigeze, basanga umurenge wa Rugabano ari wo umaze kwimura abantu bose 132 wari ufite, n’indi mirenge isabwa kwhutisha icyo gikorwa.


text:
Ubugingo Bushingiye Kuri Kristo:
Inyigisho Ku Kuri K’umwanya Dufite Muri Kristo
Intangiriro
Urufatiro ni intango ikintu gihagararaho, kigafatiraho, cyangwa kigashyigikirwa. Urufatiro rukomeye ni ngombwa ngo umuntu ahangane n'imiraba yo muri ubu bugingo. Ni wubaka inzu yawe ku musenyi aho kuba ku rutare izahirikwa n'imiyaga yo muri ubu bugingo.
Nk'uko Umwami yigishije muri Matayo 7, ni ko ari ukuri ku bugingo bwo mu Mwuka wacu. Urufatiro rukwiriye rwonyine rw'ubugingo buhoraho n'ubugingo buturuka ku guhinduka kw'ukuri ku by'Umwuka; ni Kristo n'umurimo we n'ubutunzi mu by'Umwuka kubera umwanya dufite muri Kristo.
Iyi nyigisho iduha intangiriro ku kuri kw'umwanya dufite muri Kristo. Ukuri kw'umwanya dufite muri Kristo kwerekana abo turi bo muri Kristo nk'abizera. Kubera ko ivuga ku bo turi bo muri Kristo, igera no ku cyo turi cyo. Intumbero, icyakora, ni abo turi bo mu Mukiza mu kumwizera n'icyo ibyo bishobora gukora mu bugingo bwacu nk'abizera.
Tugomba kwumva ko urufunguzo rwa mbere mu kwuzura kwo kugira ubugingo Imana ishaka ari ukumenya icyo Imana yakoze ku bwacu. Uru ni urufatiro ku gisubizo cyacu. Byonyine uko dusobanukirwa no kuruhukira mu buryo Imana yakoreye muri Kristo ni ko dushobora gukorera muri Kristo. Mu buryo bw'agakiza kacu kose no mu byo gutanga tugomba kumenya no kumva ko Imana yakoze byose.
Tangira wereka [abantu] icyo bari cyo muri Kristo n'icyo Umuganga Ukomeye ari cyo maze bazabikoreshe mu bugingo bwabo ... Ni yo mpamvu kubwiriza ukuri kw'umwanya dufite muri Kristo byerekana akamaro k'ukuri kw'ubugingo. Mu nzandiko nkuru, inzandiko z'inyigisho nk'Abaroma n'Abefeso bikurikiranye bityo. Fata Abefeso n'ibice byacyo bitandatu. Ibice bitatu bya mbere bikubwira ibyo Kristo yakoze ku bwawe hanyuma bitatu bikurikiyeho bikakubwira ibyo ukwiriye gukora ku bwe.33
Gusobanukirwa ibyo Imana yakoze ku bwacu n'abo turi bo muri Kristo ni urufatiro rwo kugira ngo tugire impamvu idutera kugira ubugingo bwa gikristo, kandi impamvu y'ukuri ni urufunguzo rw'ingenzi mu guhindurwa mushya. Chafer yabyitaga "impamvu y'ukuri." Lawrence asubira mu magambo ya Chafer wavuze ati:
Ni iki kigutera gukora ibyiza? Ndakeka ko hejuru y'ikintu cyose cyo mu isi ushaka guha Imana icyubahiro ugira ubugingo bwiza. Ndizera ibyo, bene Data. Ntimukeneye kubinyemeza. Ariko impamvu yanyu ni iyihe? Ni kuki mushaka kubaho mu kuri? Ni ukugira ngo Imana ibemere cyangwa ni uko yabemeye? ... Mirongo cyenda n'icyenda ku ijana by'abantu bari mu madini y'Abaporoso uyu munsi ... bakeka ko umurimo wabo ari ukwikundisha ku Mana kandi ntibazi ko Imana ibakunda kuva igihe bizereye Kristo ... Yabahaye ikintu cyose cya ngombwa kandi icyo ni icyawe none ubwo wizeye. Nta na rimwe ugomba kwongera kugwa mu gukeka ko ukwiriye ubuntu bw'Imana ... Mbese ubaho uko ushoboye kubera ko wagizwe mwiza, cyangwa ubaho uko ushoboye wizera kwigira mwiza?34
Avuga kuri aya magambo ya Chafer, Lawrence yaranditse ati: "Uru ni rwo rufatiro mu kwumvira amategeko y'Imana: Kwumvira ni igisubizo cy'ibyo Imana yaduhaye mu byo kwera, si ukugerageza gukorera ku migisha y'Imana n'ibyo itanga" (reba Abaroma 8:32). 35
Dukunze kwumva muri iyi minsi icyo umuntu ari cyo, kwikuza, kwiyitaho. Abahanga benshi bize iby'uko umuntu atekereza bibanda ku byo umuntu amaze kubera intego yo gufasha abantu kwumva bishimye. Kwumva neza abo turi bo n'icyo tumaze ni ingingo z'ingenzi zo kudahindagurika mu marangamutima n'iby'Umwuka, kandi ni imbaraga ziyobora zimwe ziba mu bantu. Nk'abantu baremwe mu ishusho y'Imana, dufite buri wese agaciro, umumaro n'umugambi muri gahunda y'Imana. Kumenya icyo turi cyo Bibiliya irabyemera, ariko tukaba tugomba gufata intumbero n'umugambi by'ukuri.
Urugero, mu Baroma 12:3 tubwirwa gutekereza neza ku bo turi bo by'ukuri dukurikije ubuntu bw'Imana. Icyo twakoresha ngo tumenye abo turi bo, kugira ngo ubwo bumenyi buhindure impamvu n'ibitekerezo byacu, ni umutima uhinduwe n'ijambo (12:3).
Abaroma 12:1-3 "Nuko, bene Data, ndabinginga ku bw'imbabazi z'Imana, ngo mutange imibiri yanyu, ibe ibitambo bizima byera bishimwa n'Imana, ni ko kuyikorera kwanyu gukwiriye. 2 Kandi ntimwishushanye n'ab'iki gihe, ahubwo muhinduke rwose, mugize imitima mishya, kugira ngo mumenye neza ibyo Imana ishaka, ni byo byiza bishimwa kandi bitunganye rwose. 3 Ndababwira umuntu wese muri mwe, mbwirijwe n'ubuntu nahawe, mwe kwifata uko mutari, ahubwo mutekereze mwitonze, nk'uko Imana yagereye umuntu wese kwizera."
Intego n'impamvu byo kwimenya by'ukuri, aho kuba intego zo kwikunda, ni umurimo wo gukunda Kristo nta buryarya.
Abaroma 12:4-9 "Nk'uko mu mubiri umwe dufite ingingo nyinshi, kandi ingingo zose zikaba zidafite umurimo umwe, 5 natwe niko turi: kuko turi benshi, nyamara turi umubiri umwe muri Kristo, umuntu wese ni urugingo rwa mugenzi we. 6 Nuko kuko dufite impano zitandukanye, nk'uko ubuntu twahawe buri , niba twarahawe ubuhanuzi, duhanure uko kwizera kwacu kungana: 7 cyangwa niba twarahawe umurimo wo kugabura iby'Imana, tugire umwete wo kubigabura: cyangwa uwigisha, agire umwete wo kwigisha: 8 cyangwa uhugura, agire umwete wo guhugura: ugira ubuntu, abugire atikanyiza: utwara, atwarane umwete: ugira imbabazi, azigire anezerewe. 9 Urukundo rwanyu rwe kugira uburyarya. Mwange ibibi urunuka, muhorane n'ibyiza:"
Icyo umuntu ari cyo cy'ukuri kandi Bibiliya yemera gifite impande cyangwa ibice bibiri by'ingenzi. Kirimo imbaraga no kwicisha bugufi. Harimo gutekereza ku by'icyaha n'ibyishimo no kumva umuntu yarababariwe, no kumenya neza ko tudakwiriye ahubwo ko dukeneye Imana no gusobanukirwa uko Imana mu buntu bwayo yadukoreye ibyo muri Kristo.
Twe nk'abantu bafite intege-nke, ntidukeneye gusa kumenya icyo turi cyo nyakuri, ahubwo dukeneye n'imbaraga z'Imana n'ubushobozi bwayo ngo tuneshe kamere y'icyaha (umubiri) n'ibyo dukora bitugirira nabi twe n'abandi. Umwanya umukristo afite muri Kristo no gusa na Kristo mu rupfu rwe, guhambwa, no kuzuka bye ni urufatiro rwo kunesha kamere n'ububasha bushya bw'ubugingo.
Kugira ngo byemerwe, Umwuka w'Imana afite inshingano yo gukuza Kristo no guhuza ubugingo bwe n'ubwanjye muri we, ntazigera atanga imbaraga z'Umwuka cyangwa ngo azane guhinduka mu by'Umwuka kw'ukuri mu bugingo ubwo ari bwo bwose budashingiye ku bikorwa, icyubahiro, no kwihaza kwa Kristo nk'isoko n'urufatiro by'ubugingo bwose n'icyo busobanura. Ibyo si byo bitewe n'intego y'umurimo w'Umwuka nk'uko uvugwa mu Byanditswe.
Niba dushaka kugira ubugingo buhinduwe, tugomba gusobanukirwa abo turi bo muri Kristo ku bw'ubuntu bw'Imana n'uko ibyo bigira icyo bihindura mu migendere yacu mu bugingo. Gusobanukirwa ibice byose by'umwanya dufite n'ubumwe na Kristo (Abaroma 6) ni urufatiro rwo kugendera no kuyoborwa n'Umwuka w'Imana (Abaroma 8).
Umwuka Wera ntashobora gukorana cyangwa kubyara ikintu icyo ari cyo cyose cyo mu bugingo iyo urufatiro rw'ubusabane bw'ubuntu bw'Imana bwibagiranye. Ni gute se Umwuka Wera yashoboza ubugingo bwayobye kandi bw'amafuti mu ntego zabwo zose, uburyo bukoresha, n'impamvu? Ibyo atwungura, bikenewe, kandi bigirira akamro gusa abemera kandi bizera ko bagirwa beza rimwe risa ku bwo kwizera Kristo nk'Umukiza kandi ko ibyo bategekwa bishya atari ukwihindura abemerwa ahubwo ari ukugenda nk'uko uwo bemererwamo ashaka.36
Ijambo ry'imbuzi
Mu Bakolosayi 2:8, Intumwa Pawulo aduha ijambo ryo kutuburira kandi ijambo rikwiranye n'iyi nyigisho:
"Mwirinde, hatagira umuntu ubanyagisha ubwenge bw'abantu n'ibihendo by'ubusa, bikurikiza imihango y'abantu, iyo bahawe na basekuruza ho akarande, kandi bigakurikiza imigenzereze ya mbere y'iby'isi, bidakurikiza Kristo."
Satani ni se wo gushukana, kandi afashijwe n'isi ye tubamo no kutabona kwacu, ashaka (nk'uko yabigenje mu Itangiriro) kutugira abacakara nk'imbata ku byiringiro n'ingamba by'ibinyoma dukoresha dushaka kwigeza ku byo Imana yonyine ishobora gutanga. Mu buryo busekeje, dushaka gukoresha ingufu zacu ngo tugere ku byo dusanganwe muri Kristo. Ingaruka ni uko dutumbira akenshi ku ntego z'amafuti, nk'umwanya wo gutwarwa, zitugira abacakara zikatubuza kumenya urukundo rw'Imana mu bugingo bwacu, imbaraga zayo, ubwigenge, n'akamaro k'ubugingo buri muri Kristo. Izi ntego akenshi dukurikira zigira ibipimo twe (cyangwa abandi) twashyizeho nk'igihamya cy'ibyo twagezeho ndetse n'icyo tumaze.
Biragaragara, nta kibi cyo gukora uko dushoboye no gukora ibintu neza ku bw'ikuzo ry'Imana no ku bw'imigisha ku bandi no ku bwo kwinezeza kwacu. Icyakora, iyo ibi bibaye intumbero, dushobora kuba imbata zo gukora ibyiza birenze cyangwa kuneshwa. Reba zimwe mu ngorane zizanwa no gushaka gukora ku bipimo biha ngo bumve bishimagiza ubwabo:
- Bashingira akamaro kabo ku buryo bwiza bakoramo ibyo bakora n'uko abandi babona neza ibyo bakoze.
- Bakunda kunegura no gusuzugura abadakora ibintu neza.
- Iyo baneguwe birabababaza cyane bagashaka kwisobanura kuko bashaka kwiha agaciro mu byo bakora. Abashaka gukora ibintu ku rugero rurenze bakunda gutwarwa n'uko bumva bameze n'ibyo baba bagezeho bikomeye.
- Mu gukurikirana igipimo gitunganye, bakunda gushaka kuyobora uko barwanira kugira ibintu bitunganye bityo bakumva bamerewe neza.
- Ibipimo bishyiriraho ubwabo bituruka ku bugingo bugendera ku mategeko. Bashyiraho amategeko na gahunda kuri buri kintu mu bugingo hanyuma bakibanda ku bushobozi bwabo mu gushishoza amategeko no gukurikiza gahunda.
Ibinyuranye n'ibi, intumbero y'umukristo igomba kuba kuri Kristo n'ubugingo bushya bwe muri Kristo, si ku mategeko twishyiriraho, gahunda, ibyo tugeraho n'ibindi, bidakurikije kamere yabo yaba iby'idini, kubana n'abantu, cyangwa iby'isi. Kristo aduha gahunda no kuyoborwa n'Umwuka n'ubushobozi mu bugingo, ariko Kristo ni we uba ingenzi, intumbero, impamvu, n'isoko y'ibyo dukora n'uko tubikora aho kuba impamvu z'ibyo dupfa gukora.
Ubusobanuro bw'ukuri ku mwanya dufite muri Kristo
Ukuri k'umwanya dufite muri Kristo ni inyigisho y'umwizera n'umwanya wo mu ijuru, w'Umwuka, n'uw'iteka afite muri Yesu Kristo umuhesha mu Mwuka kugirana ubumwe no gusa na Kristo n'umurimo we - w'igihe cyashize, icy'ubu, n'ikizaza. Uku kuri kugaragarira cyane cyane mu nzandiko za Pawulo , inshuro zirenze ijana, intumwa ikoresha amagambo nka "muri Kristo," "mu Mukunzi," "muri We," "hamwe na Kristo," n'andi. Aya magambo adutera kuyitaho, yibanda ku mwamya dufite muri Kristo n'imigisha myinshi abizera bose baherwa mu bumwe bwabo na Yesu Kristo. Intangiriro y'iyi migisha ni umurimo w'agakiza warangiriye mu Mwami Yesu Kristo ku musaraba.
Ibice byerekana amagambo "Muri Kristo"
1 Abakorinto 1:2 "Turabandikiye, mwebwe abo mu itorero ry'Imana ry'i Korinto, berejwe muri Kristo Yesu, kandi bahamagariwe kuba abera, hamwe n'abantu bose bambariza hose izina ry'Umwami wacu Yesu Kristo, ni we Mwami wacu n'uwabo."
1 Abakorinto 1:30-31 "Ni yo ibaha kuba muri Kristo Yesu, waduhindukiye ubwenge buva ku Mana, no gukiranuka, no kwezwa, no gucungurwa: 31 kugira ngo bibe nk'uko byanditswe ngo: Uwirata, yirate Uwiteka.
Abagalatiya 3:28 "None ntihakiriho Umuyuda, cg Umugiriki; ntihakiriho imbata cyangwa uw'umudendezo; ntihakiriho umugabo cyangwa umugore: kuko mwese muri umwe muri Kristo Yesu."
Abagalatiya 5:6 "Muri Kristo Yesu gukebwa nta cyo kumaze, cyangwa kudakebwa: ahubwo ikigira icyo kimaze ni ukwizera gukorera mu rukundo."
Abafilipi 3:9 "Kandi mboneke ko ndi muri we, ntafite gukiranuka kwanjye, ahubwo mfite ukuzanwa no kwizera Kristo, ari ko gukiranuka kuva ku Mana guheshwa no kwizera:"
Abakolosayi 2:6-12 "Nuko rero, nk'uko mwakiriye Kristo Yesu Umwami wacu, abe ari ko mugendera muri we, 7 mushoreye imizi muri we, kandi mwubatswe muri we, mukomejwe no kwizera nk'uko mwigishijwe, mufite ishimwe ryinshi risesekaye. 8 Mwirinde hatagira umuntu ubanyagisha ubwenge bw'abantu n'ibihendo by'ubusa, bikurikiza imihango y'abantu, iyo bahawe na ba sekuruza ho akarande, kandi bigakurikiza imigenzereze ya mbere y'iby'isi, bidakurikiza Kristo. 9 Nyamara muri we ni ho hari kuzura k'ubumana kose mu buryo bw'umubiri. 10 Kandi mwuzuriye muri we, ari we mutwe w'ubutware bwose n'ubushobozi bwose. Muri we ni na mwo mwakebewe gukebwa kutari ukw'intoke, ahubwo ni ugukebwa kuva kuri Kristo, ni ko kwiyambura umubiri w'ibyaha bya kamere. 12 Kuko mwahambanywe na we mu mubatizo, kandi ni mwo mwazuranywe na we, ku bwo kwizera imbaraga z'Imana yamuzuye mu bapfuye."
Abakolosayi 3:1-3 "Nuko rero, niba mwarazuranywe na Kristo, mujye mushaka ibiri hejuru, aho Kristo ari, yicaye i buryo bw'Imana. 2 Mujye muhoza umutima ku biri hejuru, atari ku biri mu isi: 3 kuko mwapfuye, kandi ubugingo bwanyu bukaba bwarahishanywe na Kristo mu Mana."
2 Timoteyo 1:1, 9 "Pawulo, wagizwe intumwa ya Kristo Yesu, nk'uko Imana yabishatse, kandi nk'uko isezerano ry'ubugingo bubonerwa muri Kristo Yesu riri; 9 yadukijije ikaduhamagara guhamagara kwera, itabitewe n'imirimo yacu, ahubwo ibitewe n'uko yabigambiriye ubwayo no ku bw'ubuntu bwayo twaherewe muri Kristo Yesu uhereye kera kose."
Gereranya n'Abaroma 6:1-11; Abefeso 1:3-14; 2:4-10.
Amagambo: (Nde, ryari, hehe, gute)
Iyo abantu bakiriye Umwami Yesu Kristo (nde na ryari) mu kumwizera ubwabo nk'Umukiza (kumwiringira n'umurimo we ku musaraba ku bwa kamere yabo y'icyaha) bashyirwa mu bumwe n'Umukiza (hehe) binyuze mu mubatizo w'Umwuka Wera (gute) ku buryo basa mu Mwuka na Yesu Kristo n'umurimo we (ingaruka).
1 Abakorinto 12:12-13 "Nk'uko umubiri ari umwe, ukagira ingingo nyinshi, kandi nk'uko ingingo z'umubiri zose, n'ubwo ari nyinshi, ari umubiri umwe, ni ko na Kristo ari: 13 kuko mu Mwuka umwe twese ari mo twabatirijwe kuba umubiri umwe, naho twaba Abayuda cyangwa Abagiriki, naho twaba imbata cyangwa ab'umudendezo. Kandi twese twujujwe Umwuka umwe."
Abaroma 6:3-5 "Ntimuzi yuko twese ababatirijwe muri Yesu Kristo, twabatirijwe no mu rupfu rwe? 4 Nuko rero, ku bw'umubatizo twahambanywe na we mu rupfu rwe, kugira ngo, nk'uko Kristo yazuwe n'ubwiza bwa Data wa twese, abe ari na ko na twe tugendera mu bugingo bushya. 5 Ubwo twateranijwe na we gusangira urupfu nk'urwe, ni ko tuzaba duteranijwe na we gusangira kuzuka nk'ukwe."
Abakolosayi 2:12 "Kuko mwahambanywe na we mu mubatizo, kandi ni mwo mwazuranywe na we, kubwo kwizera imbaraga z'Imana yamuzuye mu bapfuye."
Amagambo y'ingenzi ku kuri kw'umwanya dufite muri Kristo
Ni urufatiro rwo gukura no guhinduka
Nk'uko twabivuze mu ntangiriro y'iri somo, gusobanukirwa ukuri kw'umwanya dufite muri Kristo ni urufatiro rwo gukura mu bugingo bwa gikristo. Iyo kwumviswe neza, kurinda ibyo umuntu cyangwa Satani asimbuza iby'ukuri mu by'Umwuka, maze kukaba urufatiro rwo kunesha mu Mwuka kamere y'icyaha cyangwa umubiri. Mu yandi magambo, ukuri ko mu Baroma 6 kwerekeranye n’umwanya dufite muri Kristo, ni ingenzi kimwe n’ukuri ko mu Baroma 7 na 8 kwerekeranye no kunesha imbaraga z'icyaha kiba muri twe. Dusanga amagambo asa n'ayo mu nzandiko Pawulo yandikiye Abagalatiya n'Abakolosayi.
Ukuri kw'umwanya dufite muri Kristo gusobanura ko dusangira mu byo Kristo ari byo byose mu bumuntu bwe kandi tugasangira mu byo yakoze kandi azakora, umurimo we. Bityo:
- Nk'uko yapfuye ku cyaha, ni ko na twe tugomba gupfa ku cyaha.
Abaroma 6:3 "Ntimuzi yuko twese ababatirijwe muri Yesu Kristo, twabatirijwe no mu rupfu rwe?
- Nk'uko yazutse akava mu bapfuye, ni ko na twe twazutse.
Abaroma 6:5 "Ubwo twateranijwe na we gusangira urupfu nk'urwe, ni ko tuzaba duteranijwe na we gusangira kuzuka nk'ukwe."
- Nk'uko yicaye i buryo bw'Imana, ni ko na twe turi.
Abefeso 2:6 "Nuko ituzurana na we, itwicaranya na we mu ijuru mu buryo bw'Umwuka, turi muri Kristo Yesu,"
- Nk'uko ari Umwana w'Imana, ni ko na twe turi.
Abagalatiya 3:26 "Mwese muri abana b'Imana, mubiheshejwe no kwizera Kristo Yesu:"
- Nk'uko ari we bugingo buhoraho, ni ko na twe dufite ubugingo buhoraho.
Abaroma 6:23 "Kuko ibihembo by'ibyaha ari urupfu, ariko impano y'Imana ni ubugingo buhoraho muri Yesu Kristo Umwami wacu."
- Nk'uko ari Ukiranuka n'intungane, ni ko na twe dufite gukiranuka kwe.
Abafilipi 3:9 "Kandi mboneke ko ndi muri we, ntafite gukiranuka kwanjye, kuva ku mategeko, ahubwo mfite ukuzanwa no kwizera Kristo, ari ko gukiranuka kuva ku Mana guheshwa no kwizera:"
Reba igishushanyo cy'ukuri ku mwanya dufite muri Kristo.
Kamere y'umwanya dufite muri Kristo
Umwanya wacu muri Kristo si ikintu umuntu abona, amarangamutima, cyangwa imigisha ya kabiri igomba gushakwa. Ni igikorwa cy'Umwuka kandi kibaho nk'umurimo w'ubuntu w'Imana iyo umuntu yizeye Umukiza, kandi ibi ni byo ku bizera bose bidakurikije uko babyumva cyangwa babisobanukiwe. Birumvikana, gusobanukirwa ukuri k'umwanya wacu muri Kristo ni ingenzi mu kugira ibyo twunguka by'uko turi muri Kristo. Ibi bigaragarira cyane mu Baroma 6:3-12 no mu Bakolosayi 2:6-12 havuzwe haruguru.
Abaroma 6:3-12 "Ntimuzi yuko twese ababatirijwe muri Yesu Kristo, twabatirijwe no mu rupfu rwe? 4 Nuko rero, ku bw'umubatizo twahambanywe na we mu rupfu rwe, kugira ngo, nk'uko Kristo yazuwe n'ubwiza bwa Data wa twese, abe ari ko na twe tugendera mu bugingo bushya. 5 Ubwo twateranijwe na we gusangira urupfu nk'urwe, ni ko tuzaba duteranijwe na we gusangira kuzuka nk'ukwe. 6 Kandi tumenye iki, yuko umuntu wacu wa kera yabambanywe na we, kugira ngo umubiri w'ibyaha ukurweho, twe kugumya kuba imbata z'ibyaha: 7 kuko uwapfuye aba atsindishirijwe ibyaha. 8 Ariko niba twarapfanye na Kristo, twizera yuko tuzabanaho na we, 9 kuko tuzi yuko Kristo, amaze kuzuka, atagipfa; urupfu rukaba rutamufiteho urutabi. 10 Urwo rupfu yapfuye, yarupfuye rimwe risa ku bw'ibyaha, ariko ubwo ariho, ariho ku bw'Imana. 11 Abe ari ko na mwe mwiyumvamo ko mwapfuye ku byaha, mukaba muriho ku Mana muri Kristo Yesu. 12 Noneho ntimukimike ibyaha mu mibiri yanyu izapfa, ngo mwumvire ibyo irarikira."
Umwanya w'umwizera uratunganye kandi uruzuye
Ibinyuranye no gukura mu by'Umwuka no gukomera mu mibereho ya gikristo, ukuri k'umwanya wacu si ikintu kigenda gikura. Uhereye igihe cyo gukizwa, twashyizwe muri Kristo n'Umwuka, abizera bahabwa imigisha yose y'Umwuka kandi baba buzuye. Nta cyo baba babuze, ariko baba bakeneye gukura mu gusobanukirwa ibyo bafite muri Kristo.
Abefeso 1:3 "Imana y'Umwami wacu Yesu Kristo, ni yo na Se, ishimwe, kuko yaduhereye muri Kristo imigisha yose y'Umwuka yo mu ijuru:"
Abakolosayi 2:10 "Kandi mwuzuriye muri we, ari we Mutwe w'ubutware bwose n'ubushobozi bwose."
Abaheburayo 5:11-14 "Tumufiteho byinshi byo kuvugwa, kandi biruhije gusobanurwa, kuko mwabaye ibihuri. 12 Kandi, n'ubwo mwari mukwiriye kuba abigisha ubu, kuko mumaze igihe kirekire mwiga, dore musigaye mukwiriye kwongera kwigishwa na mwe iby'ishingiro rya mbere ry'ibyavuzwe n'Imana: kandi mwahindutse abakwiriye kuramizwa amata, aho kugaburirwa ibyo kurya bikomeye: 13 kuko unywa amata aba ataraca akenge mu by'Ijambo ryo gukiranuka, kuko akiri uruhinja; 14 ariko ibyo kurya bikomeye ni iby'abakuru bafite ubwenge, kandi bamenyereye gutandukanya ikibi n'icyiza."
1 Petero 2:1-2 "Nuko mwiyambure igomwa ryose n'uburiganya bwose n'uburyarya n'ishyari no gusebanya kose, 2 mumere nk'impinja zivutse vuba, mwifuze amata y'Umwuka adafunguye, kugira ngo abakuze, abageze mu gakiza:"
2 Petero 3:18 "Ahubwo mukurire mu buntu bw'Imana no mu kumenya Yesu Kristo Umwami wacu n'Umukiza. Icyubahiro kibe icye none n'iteka ryose, Amen.
Ukuri kw'umwanya wacu gusobanura nibura ibintu bitatu bihagije ku mwizera wese:
- Kristo aratubundikira uko twakabaye; dutwikirijwe ubugingo bwe.
Abakolosayi 3:3 "Kuko mwapfuye, kandi ubugingo bwanyu bukaba bwarahishanywe na Kristo mu Mana."
- Kristo aturinda ikintu cyose cyatumerera nabi cyangwa kigoramye.
Abaroma 8:32-39 "Mbese ubwo itimanye Umwana, wayo ikamutanga ku bwacu twese, izabura ite kumuduhana n'ibindi byose? 33 Ni nde uzarega intore z'Imana? Ni Imana kandi ari yo izitsindishiriza? 34 Ni nde uzaziciraho iteka? Ni Kristo Yesu, kandi ari we wazipfiriye; ndetse akaba yarazutse, ari i buryo bw'Imana, adusabira? 35 Ni nde wadutandukanya n'urukundo rwa Kristo? Mbese ni amakuba, cyangwa ni ibyago, cyangwa ni ukurenganywa, cyangwa ni inzara, cyangwa ni ukwambara ubusa, cyangwa ni ukuba mu kaga, cyangwa ni inkota? 36 (Nk'uko byanditswe ngo: Turicwa umunsi ukira, bakuduhora, Twahwanijwe n'intama z'imbagwa). 37 Oya, ahubwo muri byose turushishwaho kunesha n'Uwadukunze: 38 kuko menye neza yuko n'aho rwaba urupfu, cyangwa ubugingo, cyangwa Abamarayika, cyangwa abategeka, cyangwa ibiriho, cyangwa ibizaba, cyangwa abafite ubushobozi, 39 cyangwa uburebure bw'igihagararo, cyangwa uburebure bw'ikijyepfo, cyangwa ikindi cyaremwe cyose, kitazabasha kudutandukanya n'urukundo rw'Imana ruri muri Kristo Yesu Umwami wacu."
- Kristo aduha ibyo dukenera byose mu bugingo.
Abefeso 1:3 "Imana y'Umwami wacu Yesu Kristo, ni yo na Se, ishimwe, kuko yaduhereye muri Kristo imigisha yose y'Umwuka yo mu ijuru:"
Abafilipi 4:19 "Kandi Imana yanjye izabamara ubukene bwanyu bwose, nk'uko ubutunzi bw'ubwiza bwayo buri muri Kristo Yesu."
Raymond Ortland yaranditse ati:
Turi muri We nk'uko uruhinja ruba mu nda ya nyina - ndetse kurushaho.
Turi muri We nk'uko ikinyugunyugu kiba mu nzu yacyo - ndetse kurushaho.
Turi muri We nk'uko abajya munsi y'amazi baba bameze mu myambaro yabo - ndetse kurushaho.
Turi muri We nk’uko inyoni ziba mu kirere, cyangwa ifi mu nyanja - ndetse kurushaho. 37
Umwanya umwizera afite muri Kristo ni uw'iteka kandi uhoraho
Agakiza ni umurimo w'ubuntu bw'Imana kandi gashingiye ku mumaro wa Kristo n'ibyo yakoze n'umurimo we wuzuye aho gushingira ku mirimo yacu. Ibyo ni ukuri, nta kintu twakora ngo tugatakaze. Byongeye mu Baroma 8:32-39 twavuze haruguru, hari isezerano ry'Umwami wacu.
Yohana 10:28-30 "Nziha ubugingo buhoraho, kandi ntizizarimbuka na hato iteka ryose, kandi ntawe uzazivuvunura mu kuboko kwanjye. 29 Data wazimpaye aruta bose, ntawe ubasha kuzivuvunura mu kuboko kwa Data. 30 Jyewe na Data turi umwe."
Uku kuri kugaragarira mu by'uko abizera ba kamere b'i Korinto bakibonwa nk'abatoranijwe, berejwe muri Kristo.
1 Abakorinto 1:2 "Turabandikiye mwebwe abo mu itorero ry'i Korinto, berejwe muri Kristo Yesu, kandi bahamagariwe kuba abera, hamwe n'abantu bose bambariza hose izina ry'Umwami wacu Yesu Kristo, ni we Mwami wabo n'uwacu."
"Berejwe muri Kristo" ryerekana igihe cyashize kireba ku gikorwa cyarangiye mu gihe cyashize hamwe n'ingaruka zikomeza mu gihe cy'ubu. Nubwo biyitaga ab'umubiri mu gice cya 3, intumwa yababonaga nk'abafite umwanya muri Kristo.
Ubutunzi bw`umwanya w'umwizera muri Yesu Kristo
Kuri Kristo ubwe
Kuba muri Kristo dusangira ibi bikurikira:
- Nk'uko akiranuka, abakristo nabo bafite gukiranuka kwa Kristo bahabwa na We.
2 Abakorinto 5:21 "Kuko utigeze kumenya icyaha, Imana yamuhinduye kuba icyaha ku bwacu, kugira ngo muri We duhinduke gukiranuka kw'Imana."
- Nk'uko afite ubugingo buhoraho, ni ko abizera bose bafite ubugingo buhoraho.
Abaroma 6:23 "Kuko ibihembo by'ibyaha ari urupfu, ariko impano y'Imana ni ubugingo buhoraho muri Yesu Kristo Umwami wacu."
- Icyo yateguriwe gihoraho ni cyo abizera bose bateguriwe.
Abefeso 1:4-5 "Nk'uko yadutoranije muri We, isi itararemwa, kugira ngo tube abera, tutariho umugayo imbere yayo. 5 Kuko yagambiriye kera ku bw'urukundo rwayo, ko duhinduka abana bayo, tubiheshejwe na Yesu Kristo, ku bw'ineza y'ubushake bwayo."
Abefeso 1:10-11 "Kugira ngo ibihe nibisohora, ibone uko iteraniriza ibintu byose muri Kristo, ari ibiri mu ijuru cyangwa ibiri mu isi. 11 Ku bw'uwo na twe twarazwe umurage, tubitoranirijwe kera nk'uko Imana yabigambiriye, ikora byose nk'uko ibishaka mu mutima wayo:"
- Nk'uko ari Umwana w'Imana, ni ko abizera bose ari abana n'abagize umuryango w'Imana ku bwo kwinjizwa no guhindurwa bashya, kuvuka bundi bushya.
Yohana 1:13 "Abo ntibabyawe n'amaraso, cyangwa n'ubushake bw'umubiri, cyangwa n'ubushake bw'umugabo; ahubwo baywe n'Imana."
Abefeso 1:5 "Kuko yagambiriye kera ku bw'urukundo rwayo, ko duhinduka abana bayo, tubiheshejwe na Yesu Kristo, ku bw'ineza y'ubushake bwayo."
Abagalatiya 3:26 "Mwese muri abana b'Imana, mubiheshejwe no kwizera Kristo Yesu."
1 Yohana 3:2 "Bakundwa, ubu turi abana b'Imana, ariko uko tuzamera ntikurerekanwa. Icyakora, icyo tuzi ni uko, Yesu niyerekanwa, tuzasa na We, kuko tuzamureba uko ari."
- Nk'uko ari Uwatoranijwe n'Imana, ni ko n'abizera bose batoranijwe. [Bamwe babona ibi nko gutoranywa rusange, abandi nko gutoranywa kwa buri muntu ukwe na rusange bihuje n'Ibyanditswe muri rusange].
Abefeso 1:4 "Nk'uko yadutoranije muri We, isi itararemwa, kugira ngo tube abera, tutariho umugayo imbere yayo."
- Nk'uko ari umuragwa w'Imana, ni ko abizera bose ari abaragwa
Abefeso 1:11-14 "Ku bw'uwo na twe twarazwe umurage, tubitoranirijwe kera nk'uko Imana yabigambiriye, ikora byose nk'uko ibishaka mu mutima wayo: 12 ngo tube abo gushimisha ubwiza bwayo, twebwe abiringiye Kristo uhereye kera. 13 Ni we na mwe mwiringiye, mumaze kwumva Ijambo ry'ukuri, ni ryo Butumwa Bwiza bw'agakiza kanyu: kandi mumaze kwizera, ni we wabashyizeho ikimenyetso, ni cyo Mwuka Wera mwasezeranijwe, 14 uwo twahaweho ingwate yo kuzaragwa wa murage, kugeza ubwo ab'Imana yaronse izabacungura, ubwiza bwayo bushimwe."
- Nk'uko ari Umutambyi mukuru, ni ko n'abizera bose ari abatambyi b'Imana.
1 Petero 1:5 "Mwebwe abarindwa n'imbaraga z'Imana ku bwo kwizera, murindirwa agakiza kiteguwe kuzahishurwa mu gihe cy'imperuka."
Ariko kuba muri Kristo, abizera na none basangira umurimo wo ku musaraba wa Kristo ucungura.
Ku bw'umurimo wa Kristo
Kuba muri Kristo, dusangira mu murimo we w'igihe cyashize, icy'ubu, n'ikizaza:
- Muri Kristo abizera bungwa n'Imana n'urupfu rwa Kristo rusimbura urwacu.
Abaroma 5:10 "Ubwo twunzwe n'Imana ku bw'urupfu rw'Umwana wayo wadupfiriye tukiri abanzi bayo, none ubwo tumaze kwungwa na yo, ntituzarushaho gukizwa ku bw'ubugingo bwe?"
- Muri Kristo, abizera bafite amahoro mu Mana.
Abaroma 5:1 "Nuko rero, ubwo twatsindishirijwe no kwizera, dufite amahoro ku Mana ku bw'Umwami wacu Yesu Kristo,"
- Muri Kristo, abizera bafite gukiranuka kwe bahabwa na We.
2 Abakorinto 5:21 "Kuko Utigeze kumenya icyaha, Imana yamuhinduye kuba icyaha ku bwacu, kugira ngo muri We duhinduke gukiranuka kw'Imana."
- Muri Kristo, abizera baratsindishirizwa, bakitwa abakiranuka.
Abaroma 5:9 "Nkanswe none, ubwo tumaze gutsindishirizwa n'amaraso ye, ntituzarushaho gukizwa umujinya w'Imana na We?"
- Muri Kristo, abizera bacungurwa n'amaraso ye.
Abefeso 1:7 "Ni we waduhesheje gucungurwa ku bw'amaraso ye, ni ko kubabarirwa ibicumuro byacu, nk'uko ubutunzi bw'ubuntu bwayo buri,"
- Muri Kristo abizera bafite kubabarirwa ibyaha.
Abefeso 1:7 "Ni we waduhesheje gucungurwa ku bw'amaraso ye, ni ko kubabarirwa ibicumuro byacu, nk'uko ubutunzi bw'ubuntu bwayo buri,"
- Muri Kristo, ibyo Imana isaba byo kwera kwayo byarubahirijwe. Imana yarahongerewe.
Abaroma 3:25 "Ni we Imana yashyizeho kuba impongano y'uwizera amaraso ye, kugira ngo yerekana gukiranuka kwayo kwayiteye kwirengagiza ibyaha byakozwe mbere y'icyo gihe, ubwo Imana yabyihanganiraga;"
- Muri Kristo nta gucirwaho iteka.
Abaroma 8:1 "Nuko rero abari muri Kristo Yesu nta teka bazacirwaho:"
- Muri Kristo, igihano cy'ibyaha cyarishyuwe, cyavanyweho.
Abakolosayi 2:14 "Igahanagura urwandiko rw'imihango rwaturegaga, ikarudukuzaho kurubamba ku musaraba."
- Muri Kristo, abizera ntibakiriho urubanza cyangwa gucirwaho iteka ry'amategeko n'igihano cyaryo cyo gupfa.
Abaroma 7:4-6 "Nuko rero bene Data ni ko na mwe mwapfuye ku mategeko ku bw'umubiri wa Kristo, kugira ngo mubone uko muba ab'undi, ni we wa wundi wazutse, mubone no kwerera Imana imbuto. 5 Ubwo twari tukiri aba kamere, irari ry'ibibi, ryabyukijwe n'amategeko, ryakoreraga mu ngingo zacu, kugira ngo zere imbuto z'urupfu. 6 Ariko noneho ntitugitwarwa n'amategeko, kuko twapfuye ku mategeko yari atuboshye; ni cyo gituma turi imbata mu bubata bushya bw'Umwuka, butari bwa bundi bwa kera bw'inyuguti."
Abakolosayi 2:14 "Igahanagura urwandiko rw'imihango rwaturegaga, ikarudukuzaho kurubamba ku musaraba."
- Muri Kristo, abizera baremerwa, bakakirwa mu muryango, bakagirwa abuzuye bahuriye mu muryango na gakondo by'Imana.
Abefeso 1:6 "Kugira ngo ubuntu bwayo butagira akagero bushimwe, ubwo yaduhereye mu Mukunzi wayo."
Abakolosayi 1:12 "Mushima Data wa twese waduhaye kuraganwa n'abera umurage wo mu mucyo."
Ibi byose bivuzwe haruguru aha byerekeye urupfu rwa Kristo rusimbura urwacu ku bw'igihano cy'icyaha nk'uko yapfuye mu cyimbo cyacu, akikorera igihano cyacu. Ariko urupfu rwa Kristo na none rurimo umurimo w'urubanza rw'ubwami bw'icyaha.
Kuko Kristo yapfuye ku bw'imbaraga z'icyaha ngo avaneho ubwami bwacyo. Yapfuye ku bw'icyaha, apfa ku cyaha n'ubwami bwacyo.
Abaroma 6:10-12 "Urwo rupfu yapfuye, yarupfuye rimwe risa ku bw'ibyaha, ariko ubwo ariho, ariho ku bw'Imana. 11 Abe ari ko na mwe mwiyumvamo ko mwapfuye ku byaha, mukaba muriho ku Mana muri Kristo Yesu. 12 Noneho ntimukimike ibyaha mu mibiri yanyu izapfa, ngo mwumvire ibyo irarikira."
- Muri Kristo, abizera bapfanye na Kristo mu rupfu rwe no guhambwa kwe.
Abaroma 6:3-4 "Ntimuzi yuko twese ababatirijwe muri Yesu Kristo, twabatirijwe no mu rupfu rwe? 4 Nuko rero, ku bw'umubatizo twahambanywe na we mu rupfu rwe, kugira ngo, nk'uko Kristo yazuwe n'ubwiza bwa Data wa twese, abe ari nako na twe tugendera mu bugingo bushya."
- Muri Kristo, ubumwe bw'uwizera na Adamu bwarashegeshwe kandi itabi rya kamere y'icyaha, nubwo rikiriho, ryaravunwe.
Abaroma 6:1-14 "Nuko tuvuge iki? Tugumye gukora ibyaha ngo ubuntu busage? 2 Ntibikabeho! Mbese twebwe abapfuye ku byaha, twakomeza kuramira muri byo dute? 3 Ntimuzi yuko twese ababatirijwe muri Yesu Kristo, twabatirijwe no mu rupfu rwe? 4 Nuko rero, ku bw'umubatizo twahambanywe na we mu rupfu rwe, kugira ngo, nk'uko Kristo yazuwe n'ubwiza bwa Data wa twese, abe ari nako na twe tugendera mu bugingo bushya. 5 Ubwo twateranijwe na we gusangira urupfu nk'urwe, ni ko tuzaba duteranijwe na we gusangira kuzuka nk'ukwe. 6 Kandi tumenye iki, yuko umuntu wacu wa kera yabambanywe na we, kugira ngo umubiri w'ibyaha ukurweho, twe kugumya kuba imbata z'ibyaha: 7 kuko uwapfuye aba atsindishirijwe ibyaha. 8 Ariko niba twarapfanye na Kristo, twizera yuko tzabanaho na we, 9 kuko tuzi yuko Kristo, amaze kuzuka, atagipfa; urupfu rukaba rutamufiteho urutabi. 10 Urwo rupfu yapfuye, yarupfuye rimwe risa ku bw'ibyaha, ariko ubwo ariho, ariho ku bw'Imana. 11 Abe ari ko na mwe mwiyumvamo ko mwapfuye ku byaha, mukaba muriho ku Mana muri Kristo Yesu. 12 Noneho ntimukimike ibyaha mu mibiri yanyu izapfa, ngo mwumvire ibyo irarikira. 13 Kandi ntimuhe ibyaha ingingo zanyu ku bw'intwaro zo gukiranirwa: ahubwo mwitange, mwihe Imana nk'abazuke, n'ingingo zanyu muzihe Imana kuba intwaro zo gukiranuka. 14 Ibyaha ntibikabategeke, kuko mudatwarwa n'amategeko, ahubwo mutwarwa n'ubuntu."
- Muri Kristo, abizera bazuranywe na We mu muzuko We.
Abefeso 2:5-6 "Ku bw'urukundo rwinshi yadukunze, ubwo twari dupfuye tuzize ibicumuro byacu, (ubuntu ni bwo bwabakijije;) 6 nuko ituzurana na We, itwicaranya na We mu ijuru mu buryo bw'Umwuka, turi muri Kristo Yesu,"
- Muri Kristo, abizera bazuranwe na We ngo bagendere mu bugingo bushya (reba Abaroma 6:8-12 haruguru aha).
Abakolosayi 2:12 "Kuko mwahambanywe na We mu mubatizo, kandi ni mwo mwazuranywe na We, ku bwo kwizera imbaraga z'Imana yamuzuye mu bapfuye."
- Muri Kristo, abizera bicaranye na We mu ijuru i buryo bw'Imana.
Abefeso 2:6 "Nuko ituzurana na We, itwicaranya na We mu ijuru mu buryo bw'Umwuka, turi muri Kristo Yesu,"
- Muri Kristo, abizera bafite kwegera Imana guhoraho, begerejwe bugufi n'Imana; bakurwa mu bwami bwa Satani n'imbaraga z'umwijima.
Abefeso 2:18 "Kuko ari We uduhesha, uko turi amahara-kubiri, kwegera Data wa twese turi mu Mwuka umwe."
Abefeso 3:12 "Ngo abahe, nk'uko ubutunzi bw'ubwiza bwe buri, gukomezwa cyane mu mitima yanyu ku bw'Umwuka We;"
- Muri Kristo, abizera bafite Umutambyi Mukuru Ushoboye kandi Uhoraho, utuburanira, n'abavugizi babiri, Umwana w'Imana uri i buryo bwayo, n'Umwuka Wera utura muri twe (Abaroma 8:26-27, 34; 1 Yohana 2:2).
- Muri Kristo, abizera bafite agaciro kihariye n'intango y'icyo turi cyo cy'ukuri nk'abana b'Imana. Kuba muri Kristo bituma umwizera aba umwana w'Imana ku bwo kubyarwa mu Mwuka no guhindurwa abana mu mategeko. Ibi bivuga ko abizera bari mu muryango wa cyami w'Umwami w'abami. Abizera ni abana b'Umwami Imana, ubwoko bwera bw'abatambyi b'ubwami, abahagarariye Umwami, n'abasangiye n'Umukiza. Twashobora dute kugira akamaro karushijeho no kugira impamvu yo kubaho iruta iyo?
1 Petero 2:5 "Namwe mwubakwe, nk'amabuye mazima, kugira ngo mube inzu y'Umwuka, n'ubwoko bw'abatambyi bwera, bwo gutamba ibitambo by'Umwuka, bishimwa n'Imana ku bwa Yesu Kristo."
1 Petero 2:10 "Kera ntimwari ubwoko, ariko none muri ubwoko bw'Imana: kera ntimurakababarirwa, ariko none mwarababariwe."
Abaheburayo 1:9 "Kuko wakunze gukiranuka, ukanga ubugome, ni cyo cyatumye Imana, ni yo Mana yawe, igusiga amavuta yo kwishima, ikakurutisha bagenzi bawe."
Abaheburayo 2:11-13 "Kuko Uweza n’abezwa bose bakomotse kuri Imwe; ni cyo gituma adakorwa n'isoni zo kubita bene Se, ati: 12 nzabwira bene Data izina ryawe, nkuririmbire ishimwe hagati y'iteraniro. 13 Kandi ati: nzaba ari yo niringiye; kandi ati: dore, ndi hano, jyewe n'abana Imana yampaye."
Gushyira mu bikorwa
Hari uburyo bwinshi dushobora gushyira mu bikorwa ukuri k'umwanya dufite muri Kristo, ukuri ko gusa na We. Reka mbahe uburyo bubiri gusa, uburyo bwa kabiri ari ubwa mbere busubiwemo bugakorwa neza.
Ku byerekeye kwumvira
Ubwa mbere, bwerekeye kwumvira cyangwa kunesha imbaraga z'icyaha n'ibyifuzo by'umubiri. Amaze kuvuga iby'uko abizera basa na Kristo mu rupfu rwe, guhambwa kwe, no kuzuka kwe, intumwa Pawulo aravuga ati: "Abe ari ko na mwe mwiyumvamo ko mwapfuye ku byaha, mukaba muriho ku Mana muri Kristo Yesu" (Abaroma 6:11). Bibiliya yitwa KJV yasobanuye ririya jambo "mwiyumvamo" nka "mwibare nka" kandi koko hano kwibara ni ryo rikwiye. Ijambo ry’Ikigirikini logizomai. Rivuga “kubara, gufata umuntu nka” nko kwongeranya imibare ngo ugere ku giteranyo cy’ukuri. Ubaze ibivugwa mu mirongo Ya 1-10, tugomba kumenya by’ukuri ko twapfuye ku mbaraga n’amategeko y’icyaha kandi tukaba turi bazima mu mbaraga za Kristo. Ibi bivuga ubushobozi bwo kwumvira Imana(Abaroma 6:12-18). Ubumwe bwacu na Kristo bugizwe n’ibintu bibiri: urupfu no kuzuka (ubugingo). Gusa na mwe mu rupfu rwe bijyana ku gusa na We mu bugingo buzutse.
- Tugomba kumenya ibya ngombwa ngo duse na Kristo.
- Tugomba kwiyumvamo ibyo bya ngombwa nk’iby’Umwuka ku bwo kwizera.
- Mu kumenya no kwizera iyo nyito nshya yacu, tugomba kwiha Imana mu kwumvira.
Ibi bikorwa mu kugendera mu Mwuka uba muri twe ku bwo kwizera (Abaroma 8:1-13). Kuba ibikoresho byo gukiranuka nk'uko tubibona mu Baroma 6:13 bihwanye n'imbuto z'Umwuka zo mu Bagalatia 5:22-23.
Abagalatiya 5:16 "Ndavuga nti: muyoborwe n'Umwuka, kuko ari bwo mutazakora ibyo kamere irarikira,"
Abaroma 6:13 "Kandi ntimuhe ibyaha ingingo zanyu kuba intwaro zo gukiranirwa: ahubwo mwitange, mwihe Imana nk'abazuke, n'ingingo zanyu muzihe Imana kuba intwaro zo gukiranuka."
Abagalatiya 5:22-23 "Ariko rero imbuto z'Umwuka ni urukundo, n'ibyishimo, n'amahoro, no kwihangana, no kugira neza, n'ingeso nziza, no gukiranuka, 23 no kugwa neza, no kwirinda: ibimeze bityo nta mategeko abihana."
Icyakora, mbere y'uko tugira ubugingo busa n'ubwa Kristo (urupfu n'ubugingo) binyuze muri uko kwibara nk'abapfuye ku cyaha kuko ari byo bikwiriye, akenshi dukunda gutsindwa no kugira intege-nke nk'izo mu Baroma 7:15-25, kutagira umumaro ko kugerageza kubaho dutwarwa n'amategeko tugakoresha imbaraga zacu bwite n'imigambi myiza. Kwizera imbaraga z'Imana zonyine bitangira by'ukuri iyo turoreye kwiringira imbaraga zacu.
Ku byerekeye imyifatire y'umuntu
Robert S. McGee yaranditse ati:
"Mbega igihombo kugerageza guhindura imyifatire yacu tudasobanukirwa by’ukuri iby'ingenzi dukeneye bitera iyo myifatire! Ariko abantu amamiliyoni bamara ubugingo bwabo bashaka urukundo, kwemerwa n'ibyubahiro badasobanukiwe ibyo bakeneye bibitera. Tugomba gusobanukirwa ko inyota yo kugira umumaro itangwa n'Imana kandi ishobora kunezezwa na we wenyine. Agaciro kacu ntigaterwa n'ubushobozi bwacu bwo gukorera ukwemerwa kw'abantu gushira, ahubwo, isoko nyakuri yayo ni urukundo no kwemerwa n'Imana. Yaraturemye. Ni yo yonyine ishobora kumenya uko yaduha ibyo dukennye.38
Abizera bose bafite urufatiro rutunganye rw'inyito y'ukuri cyangwa icyo umuntu ari cyo cyiza, biterwa n'icyo bari cyo muri Kristo, kandi dore, biterwa n'agaciro Imana ishyira ku bugingo bwabo aho kuba agaciro bishyiraho cyangwa abandi bashyira ku bugingo bwabo. Igitekerezo cy'ingenzi ni icya nde? Icyawe na njye cyangwa icy'Imana? Dusobanukirwa neza ukuntu ari ubupfu kugira ubugingo bushingiye ku bitekerezo by'umuntu? Gereranya imirongo ikurikira:
1 Abakorinto 3:3-7 "Kuko mukiri aba kamere. Ubwo muri mwe harimo ishyari, n'amahane, mbese ntimubaye aba kamere koko, ntimugenza nk'abantu? 4 Ubwo umuntu umwe avuga ati: jyeweho ndi uwa Pawulo; undi akavuga ati: jyeweho ndi uwa Apolo; ntibigaragaza ko muri aba kamere? 5 Mbese ye, Apolo ni iki? Kandi Pawulo ni iki? Si abagaragu batumye mwizera, nk'uko Imana yabahaye umurimo? 6 Ni jye wateye imbuto, Apolo na we arazuhira, ariko Imana ni yo yazikujije. 7 Nuko utera, nta cyo aba ari cyo, cyangwa uwuhira, keretse Imana ikuza."
1 Abakorinto 4:1-5 "Nuko rero abantu bajye badutekereza ko turi abakozi ba Kristo, n'ibisonga byeguriwe ubwiru bw'Imana. 2 Kandi ibisonga bishakwaho kuba abanyamurava. 3 Ni cyo gituma kuri jye bitagira icyo bintwara rwose gucirwa urubanza na mwe cyangwa n'abanyarukiko b'abantu; kuko ndetse na njye ubwanjye nticira urubanza, 4 kuko ari nta cyo niyiziho; nyamra si cyo kinsindishiriza: ahubwo Umwami ni We unshira urubanza."
2 Abakorinto 10:12 "Kuko tudatinyuka kwibarana cyangwa kwigereranya na ba bandi biyogeza: ubwo abo biringaniza ubwabo, kandi bigereranya ubwabo, nta bwenge bagira."
Ibintu bitatu by'ingenzi abantu bakenera kugira ngo bagire umugambi cyangwa agaciro ni ukwemerwa, kugira uwo turi nyirawe, n'ububasha, kandi buri cyose muri ibi kiboneka muri Kristo. Ubugingo bwacu rero bugomba guturuka ahatari muri twe, ku isoko ihishwe y'ubugingo - Umukiza wazutse n'ubumwe butunganye muri We.
(1) Turemewe muri Kristo hamwe no kwegera Imana ku buntu.
Abefeso 1:6 "Kugira ngo ubuntu bwayo butagira akagero bushimwe, ubwo yaduhereye mu Mukunzi wayo."
Abefeso 2:18 "Kuko ari We uduhesha, uko turi amahara-kubiri, kwegera Data wa twese turi mu Mwuka umwe."
Abefeso 3:12 "Muri We ni mwo duherwa ubushizi bw'amanga, ngo twegere Imana dushize ubwoba, tubiheshejwe n'uko tumwizeye."
Abaroma 14:3 "Urya byose ye guhinyura utabirya; kandi utabirya ye gucira ubirya urubanza, kuko Imana yamwemeye."
(2) Turi abo mu muryango w'Imana bahinduwe abana bayo.
Yohana 1:12 "Icyakora abamwemeye bose, bakizera izina rye, yabahaye ubushobozi bwo kuba abana b'Imana."
1 Abakorinto 3:23 "Namwe muri aba Kristo; Kristo na We ni uw'Imana."
Abagalatiya 3:26-29 "Mwese muri abana b'Imana mubiheshejwe no kwizera Yesu Krsito: 27 Kuko mwese abababatirijwe muri Kristo muba mwambaye Kristo. 28 None ntihakiriho Umuyuda cyangwa Umugiriki; ntihakiriho uw'imbata cyangwa uw'umudendezo; ntihakiriho umugabo cyangwa umugore: kuko mwese muri umwe muri Kristo Yesu. 29 Ubwo muri aba Kristo, muri urubyaro rw'Aburahamu, muri n'abaragwa nk'uko byasezeranijwe."
(3) Dufite ububasha, ubushobozi muri Kristo bwo kuba no gukora ibyo Imana yaduhamagariye.
Abafilipi 2:12-13 "Nuko, abo nkunda, nk'uko iteka ryose mwajyaga mwumvira, uretse igihe mpari gusa, ahubwo cyane cyane ntahari, mube ari ko musohoza agakiza kanyu, mutinya muhinda imishitsi. 13 Kuko Imana ari yo ibatera gukunda no gukora ibyo yishimira."
Ubumwe bwacu muri Kristo (umwanya dufite muri We) ni umuhamagaro wo gushingira kuri Kristo no kuyoborwa na We mu bitekerezo byacu. Ku byo gushyira mu bikorwa icyo ibi bivuga ku byerekeye abo turi bo, gereranya ibishushanyo bibiri by'icyo twiyita biri ku mpera z'iri somo.
Duhereye ku bivugwa mu Byanditswe hakoreshejwe amagambo nka, "muri Kristo," cyangwa ijambo risa n'iryo, biragaragara neza impamvu Pawulo yavuze ko muri Kristo twahawe imigisha yose y'Umwuka kandi ko ku bw'ibyo "twuzuye muri We."
Abefeso 1:3"Imana y'Umwami wacu Yesu Kristo, ni yo na Se, ishimwe, kuko yaduhereye muri Kristo imigisha yose y'umwuka yo mu ijuru:"
Abakolosayi 2:10 "Kandi mwuzuriye muri we, ari we Mutwe w'ubutware bwose n'ubushobozi bwose."
Umusozo
Kubera ko abizera buzuye muri Kristo, nta cyo babasha gukora ngo bagere ku gakiza, cyangwa ngo bagumane agakiza (reba Tito 3:5; Abefeso 2:8-9; Abaroma 8:32-39). Twakijijwe ku bw'ibyo Umukiza yakoze si ku bw'ibyo twakoze.
Bityo rero, nta kintu abizera bakongera ku murimo wa Kristo cyangwa ku bugingo bushya bwabo muri Kristo ngo bagendane n'Imana kandi ngo babeho mu Mwuka. Igikenewe ni ukwibara nk'abapfanye na Kristo, kwishingikiriza kuri ubu bugingo bushya bw'Umwuka n'izi mbaraga zitangaje dufite ku bw'ubuntu mu Mwami Yesu Kristo (reba Abakolosayi 2:1-23; Abagalatiya 3:1 n'ikurikira; 5:1 n'ikurikira).
Igitabo cy'Abakolosayi kiburira abizera kubyerekeye ibyiringiro byuzuye by'umwanya bafite muri Kristo. Bityo Abaheburayo n'Abagalatiya biburira kudatwarwa n'amategeko cyangwa imirimo no kutava mu kwiringira umurimo wuzuye wa Kristo nk'urufatiro rw'ubugingo bw'umuntu. Kwiringira ikindi kintu kitari ubuntu bwuzuye bw'Imana kuri twe muri Yesu Kristo ni ukutizera umwanya dufite muri Kristo n'imfabusa ku mibereho yacu.
Nk'ingaruka z'ubumwe na Kristo, ubugingo bw'umwizera buhishwa iteka mu Mana binyuze mu bumwe no gusa na Yesu Kristo.
Abakolosayi 3:1-3 "Nuko rero, niba mwarazuranywe na Kristo, mujye mushaka ibiri hejuru, aho Kristo ari, yicaye i buryo bw'Imana. 2 Mujye muhoza umutima ku biri hejuru, atari ku biri mu isi: 3 kuko mwapfuye, kandi ubugingo bwanyu bukaba bwarahishanywe na Kristo mu Mana."
Hari ibitekerezo bibiri muri iyi mirongo:
(1) Amahoro: Abizera bafite amahoro inshuro ebyiri ku bwa Kristo mu Mana.
Yohana 10:28-29 "Nziha ubugingo buhoraho, kandi ntizizarimbuka na hato iteka ryose, kandi ntawe uzazivuvunura mu kuboko kwanjye. 29 Data wazimpaye aruta bose, ntawe ubasha kuzivuvunura mu kuboko kwa Data."
(2) Ibanga: Ubugingo bw'abizera bugaburirwa kandi butungwa n'ubutunzi buhishe ubwo isi itamenya kandi itabasha gutanga.
Mu gusoza, reka nsubire ku byavuzwe mu ntangiriro y'iri somo. Umwuka w'Imana, uwo umurimo We ari ugukuza Kristo no guhuza ubugingo bwe n'ubwanjye na We, ntazatanga imbaraga z'Umwuka cyangwa ngo ahindure ubugingo butishingikirije ku byo Kristo yakoze, icyubahiro cye, no kuba ahagije nk'isoko n'urufatiro by'ubugingo bwose n'icyo busobanuye. Ibyo ntakubyibazaho.
Niba dushaka kugira ubugingo buhinduwe, tugomba gusobanukirwa no kwibara nk'abo turi bo muri Kristo n'uko ibyo bihindura imigendere yacu muri ubu bugingo. Mu Baroma 6, hadusobanurira ibyerekeye umwanya dufite n'ubumwe muri Kristo. Naho mu Baroma 7 na 8, hatwigisha imbaraga z'icyaha kiba muri twe no kugendera mu kuyoborwa n'Umwuka w'Imana.
33 Lewis Sperry Chafer, “The Believer’s Responsibility,” transcription of a class lecture, Dallas Theological Seminary, 1948, taken from class notes by William D. Lawrence, Dallas Theological Seminary, 1993, p. 13-3.
34 Chafer, “The Believer’s Responsibility,”, p. 13-3.
35 Chafer, “The Believer’s Responsibility,”, p. 13-3.
36 Lewis Sperry Chafer, Systematic Theology, Vol. VI, Pneumatology, Dallas Seminary Press, Dallas, Texas, 1984, p. 164.
37 Raymond C. Ortland, Circle of Strength, Victor Books, Wheaton, 1978, p. 5.
38 Robert S. McGee, The Search for Significance, Rapha Publishing, p. 15.
Related Topics: Basics for Christians